AKTUALIZOVANÉ 17:28Fillon neodstúpi z boja o kreslo francúzskeho prezidenta

Obvinenia z rodinkárstva označil konzervatívny kandidát za nepodložené.

PARÍŽ, BORDEAUX. Francúzsky konzervatívny kandidát na prezidenta Francois Fillon zvolal v pondelok do sídla svojho predvolebného štábu v Paríži tlačovú konferenciu, kde poprel, že by konal protiprávne v škandále ohľadom fiktívneho zamestnania svojej manželky. Informovala o tom na svojom webovom portáli agentúra AP. Podľa prezidentského kandidáta sú všetky úkony legálne a transparentné. "Nemám čo skrývať," uviedol Fillon a obvinenia z rodinkárstva označil za "nepodložené". Fillon zároveň oznámil, že neodstúpi z boja o kreslo francúzskeho prezidenta. Na tlačovej konferencii vyhlásil, že ešte v priebehu pondelka zverejní na internete výšku svojho majetku. Prezidentský kandidát pripustil, že v súčasnosti sa na zamestnávanie príbuzných nahliada negatívne a že z dnešného pohľadu urobil chybu. Vyjadril nad tým poľutovanie, ale zdôraznil, že je na Francúzoch, ako ho ohodnotia. Tiež sľúbil, že zverejní prehľad príjmov rodiny a jej majetku. Podľa Fillona nemožno voličom minuloročných pravicových primárok, ktorí ho zvolili, zobrať ich hlasy. "Nebudú umlčaní," povedal. Fillon má na utorok naplánované stretnutie s poslancami Národného zhromaždenia za stranu Republikáni (LR), pretože podľa zdrojov blízkych strane "pochopil, že potrebuje ich podporu". Škandál súvisiaci s Fillonom vypukol pred vyše týždňom, keď týždenník Le Canard enchainé prišiel s informáciami, že Fillonova manželka Penelope ako asistentka svojho manžela a jeho náhradníka v parlamente získala v rokoch 1988-2013 od štátu neoprávnene spolu 831.440 eur. Ďalších približne 100-tisíc eur jej bolo vyplatených za články pre médiá, ktoré údajne nepísala. Fillon ako bývalý poslanec platil ako asistentov aj svoje deti - počas štúdií im vyplatil čiastku 84-tisíc eur. Počas uplynulého víkendu sa ukázalo, že Fillon čelí ďalším obvineniam zo zneužívania štátnych peňazí. Spravodajský portál Mediapart totiž zverejnil niektoré zo šekov, ktorými sa Fillon pred rokmi obohacoval na úkor parlamentu. Išlo o prípady z rokov 2005-07, keď Fillon šekmi inkasoval nevyužité peniaze určené pôvodne na odmeny pre poslaneckých asistentov. Za normálnych okolností by tieto peniaze zostali na účtoch parlamentu. Podľa Mediapartu si takto prilepšovalo viacero pravicových poslancov. Niektorí z nich už čelia stíhaniu. Vo francúzskych médiách krátko po vypuknutí tejto kauzy začali kolovať dohady, že konzervatívna pravica má okrem Fillona ako plánu A v zásobe aj plán B, ktorý spočíva v nasadení Juppého ako alternatívneho kandidáta v prípade, že by sa Fillon účasti vo voľbách pod tlakom okolností alebo verejnosti vzdal. Juppé, ktorého Fillon porazil v primárkach konzervatívcov, však podľa France Info vyhlásil: "Jasne a definitívne: (odpoveď) je 'nie'. Poznáte ma, viete, že som raz povedal 'nie', platí to." Napriek tomu sa časť konzervatívnych politikov vo Francúzsku domnieva, že Juppé by mal svoj postoj prehodnotiť.


Pozrite si prvú noc Bratislavských jazzových dní

Hlavnou hviezdou prvého dňa Bratislavských jazzových dní 2016 bola kamarátka legendárneho Princa, Nik West.

Fanúšikovia jazzovej hudby sa dočkali. Do bratislavskej Incheby smerovali v piatok večer (21.10.) ich cesty na 42. ročník medzinárodného festivalu Bratislavské jazzové dni Slovenská sporiteľňa 2016. V programe prvého dňa sa predstavili domáca formácia Cha Bud!, izraelský kontrabasista Adam Ben Ezra, taliansky trubkár Enrico Rava a americká speváčka a basgitaristka Nik West. Prvý večer otvorila skupina Cha Bud!, ktorá je víťazom minuloročnej súťaže mladých talentov. V repertoári tejto košickej kapely sú znateľné vplyvy súčasného jazzu, groove, tanečného funku, drumandbassu aj dubu. Hrá vlastné autorské kompozície. Rómsky názov skupiny Cha Bud! znamená Zjedz veľa! Kompaktný zvuk skupiny reflektuje aktuálne svetové hudobné postupy. Pôvodné kompozície autorov klávesáka Mateja Lazára, gitaristu Petra Šafráneka a trubkára Pavla Jeňu nie sú postavené len na tradičnej jazzovej forme, ale pracujú na viac vrstvených plochách s experimentálnym elektronickým zvukom. Náročnú úlohu otvoriť toto medzinárodne známe hudobné podujatie Košičania zvládli. Izraelský hudobník Adam Ben Ezra (1982) zase predviedol, že aj kontrabas môže byť sólovým koncertným nástrojom. Tento skvelý hráč je novou hviezdou a jeho talent ho posunul do pozície predskokana pri koncertoch takých muzikantov, ako sú fusion stálice Pat Metheny, Victor Wooten, Richard Bona a Mike Stern. Adam Ben Ezra je skladateľom, ktorý senzitívne kombinuje moderný jazz, rock a world music. Pochádza z Tel Avivu, kde sa už ako dieťa ukázal ako nadaný multiinštrumentalista. Od piatich rokov hral na husle, od deviatich na gitaru, neskôr pridal flautu, klavír aj klarinet. Kontrabas mu učaroval v šestnástich a odvtedy je to jeho hlavný nástroj. Tohtoročný album Can't Stop Running síce nahrával s triom, ale v Bratislave sa predstavil vo svojej najoriginálnejšej zostave a hlavne sám. To, čo predvedú indickí hudobníci na ich národnom nástroji sitar, dokázal napodobiť Adam na kontrabase. Pomocou efektov a pedálov dokázal sám zahrať tak, ako keby znel malý orchester. Okrem vlastných kompozícií vie nadšeným divákom ponúknuť aj cover verzie, medzi nimi aj pieseň Dear Prudence skupiny Beatles. Tretím interpretom večera bol Enrico Rava (1939), taliansky trubkár a hráč na krídlovku. Na scéne je aktívny od polovice šesťdesiatych rokov, začínal v kapele Gata Barbieriho. Krátko na to sa presťahoval do New Yorku, kde sa stal súčasťou čerstvej bebop scény. V Spojených štátoch spolupracoval s protagonistami jazzu ako Pat Metheny, Michel Petrucciani, John Abercrombie, Joe Henderson či Richard Galliano. Okrem bebopových zostáv sa často objavoval aj v avantgardných formáciách. Enrico vydal viac ako 40 sólových albumov. S ďalším legendárnym Talianom Paolom Fresum vydal štvoralbumovú sériu nahrávok, inšpirovaných Milesom Davisom. Na džezákoch sa predstavil aj so sprievodnou skupinou, ktorú tvoria mladí hudobníci Gianluca Petrella, Giovanni Guidi, Gabriele Evangelista a Fabrizio Sferra. Headlinerom prvého večera bola americká speváčka a basgitaristka Nik West. Predchádzal ju skvelý chýr, Prince totiž o nej hovoril ako o svojej najväčšej pódiovej inšpirácií a Dave Stewart zo skupiny Eurythmics ju opísal ako ženskú verziu Lennyho Kravitza. Nik West pochádza z muzikantskej rodiny z mesta Phoenix. Zvuk basy ju očaril v pesničke You Wanna Be Startin' Somethin', inšpirovala sa aj Marcusom Millerom a Brothers Johnson. O päť rokov od prvého koncertu sa dostala na vtedy nepredstaviteľnú úroveň, stala sa tvárou série nástrojov Dimension Bass značky Fender, a bola aj partnerom pri ich vývoji. V rámci spolupráce s Fenderom založila online súťaž pre gitaristky a basgitaristky. Debutovala v roku 2012 albumom Just In The Nik Of Time, druhý album Say Somethin vydala v júli tohto roku. Nik hrala s Princeom, Marcusom Millerom či Johnom Mayerom. Svojím vystúpením rozhýbala Inchebu, okrem vlastných skladieb ponúkla aj cover hitu Proud Mary americkej skupiny Creedence Clearwater Revival. Elegantná bodka za prvým festivalovým dňom. Festival dnes pokračuje druhým dňom, na pódiu Bratislavských jazzových dní sa predstavia domáce Ondrej Juraši Quinteto, slovensko-poľské Jana Bezek Trio, česko-americká dvojica Miroslav Vitouš & Jiří Stivín, britská formácia GoGo Penguin a americko-kubánske zoskupenie Tiempo Libre.


Obaja čakajú na čosi iné. Slovensko a Česko spájajú MS na severe Európy

BRATISLAVA, PRAHA. Ich vzájomné súboje bývajú veľkým lákadlom. Nečudo. Až do roku 1993 zbierali Slovensko a Česko medaily spoločne ako jeden štát. A zatiaľ čo po rozdelení ostalo Česko medzi hokejovou elitou, Slovensko sa do nej muselo predrať až z C-kategórie. Obe krajiny sú preto súčasťou A-kategórie až od roku 1996. Ako sa na MS v hokeji 2019 pozerajú českí novinári si? Pozrite tu >>> Česku sa medzi elitou darí. Hoci poslednú medailu získalo v roku 2012, ešte ani raz nechýbalo medzi najlepšou osmičkou. Naopak, Slovensku sa do nej v posledných rokoch nepodarilo dostať. Naposledy v nej bolo v roku 2013, rok predtým sa Slováci tešili z dosiaľ poslednej získanej medaily. Zaujímavosťou je, že šampionáty v roku 2012 a 2013 spoločne organizovali Švédsko a Fínsko. Pozrite si prehľad umiestnení Slovenska a Česka na hokejových majstrovstvách sveta.


Fico hovorí o obmedzení zahraničných potravín, chce zatlačiť na Brusel

Obmedzí potraviny?

Naráža na Úniu

Komentár

Henkel sa priznal

Premiérovi sa nepozdáva pomalé konanie Európskej komisie pri probléme dvojakej kvality potravín.

BRATISLAVA. "Toto už nemôžeme akceptovať," povedal premiér Robert Fico v utorok na tlačovej konferencii k téme dvojakej kvality potravín. Narážal na výsledky testov, podľa ktorých sa potraviny a drogéria predávané na našom trhu líšia od výrobkov, ktoré spotrebitelia kúpia v obchodoch v Rakúsku či v Nemecku. Ficovi sa nepáči, že Európska komisia zatiaľ "len" zbiera výsledky testov a nekoná. Chce preto pristúpiť k nátlakovej akcii. "Ak v septembri nebudeme vidieť, že Komisia niečo s kvalitou potravín robí, pristúpime k dočasným jednostranným opatreniam," povedal Fico. Toto opatrenie by malo znevýhodňovať potraviny dovezené zo zahraničia. Premiér naznačil, že by napríklad až šesť mesiacov mohli ísť do zariadení verejného stravovania len potraviny zo Slovenska. To znamená, že napríklad školské či nemocenské jedálne by mohli niekoľko mesiacov pri varení používať len slovenské produkty. Potraviny, teda napríklad mäso, zelenina či ovocie z iných krajín Európskej únie by zariadenia používať nemohli. Fico počas tlačovej konferencie priznal, že opatrenie, ktorým by štát obmedzil zahraničné potraviny na našom trhu, bude narážať na predpisy Európskej únie. No zároveň podľa neho má Slovensko právo usmerniť pohyb výrobkov svojou vnútornou smernicou, ktorá bude platiť pre verejné stravovanie. Druhou možnosťou ako Európsku komisiu donútiť, aby problém s dvojakou kvalitou riešila, je podľa Fica občianska iniciatíva. Ak by sa podarilo vyzbierať milión hlasov od občanov, Komisia by sa tejto téme musela venovať. Podľa premiéra by bolo v rámci krajín V4, ktoré majú spolu 65 miliónov ľudí, získanie milióna hlasov hračkou. O probléme dvojakej kvality majú zajtra rokovať aj premiéri krajín V4 na stretnutí v Budapešti. Rozdielnosť potravín medzi jednotlivými krajinami Európskej únie ukázal pred časom test slovenského ministerstva pôdohospodárstva, len pred pár dňami ho potvrdil aj veľký test výrobkov v piatich krajinách, ktorý urobilo české ministerstvo poľnohospodárstva. Fico si teraz urobil vlastný test. Zamestnanci úradu vlády nakúpili tri výrobky v rakúskom Hainburgu a v Bratislave. Test ukázal rozdiel v objeme výrobku aj v zložení. "Začína to prerastať do medzinárodného škandálu," povedal premiér. Prvým výrobkom boli rybie prsty Iglo. Rakúske balenie malo 300 gramov, slovenský balíček mal len 280 gramov. Okrem toho rakúske rybie prsty obsahovali viac rybieho mäsa a to 65 percent, tie naše mali len 58 percent.Cena oboch balení bola pritom v oboch krajinách rovnaká a to 2,99 eura.Káva Jacobs 3v1 obsahovala v rakúskom balíčku 10 balení po 18 gramov. Na Slovensku mali balenia len 15,2 gramu."Balenia mali aj úplne odlišný obsah cukrov, nasýtených kyselín ale aj množstva káva. Zreteľný bol aj rozdiel vo farbe prášku," povedal Fico s tým, že obe kávy stáli rovnako, a to 2,19 eura.Posledným testovaným výrobkom bola litrová Aviváž. Rakúske balenie obsahovalo 990 mililitrov tekutiny a slovenské len 930 mililitrov Aviváže.


O aktíva Air Berlin prejavil záujem aj nemecký podnikateľ Skora

Letecká spoločnosť bude pravdepodobne rozdelená medzi viacero kupcov.

BERLÍN. O nesolventnú nemeckú leteckú spoločnosť Air Berlin prejavil záujem ďalší investor. Plány prevziať časť aktív aerolínií zverejnil dnes nemecký podnikateľ Alexander Skora, ktorý však uviedol, že uvažuje o prevzatí iba niektorých liniek do dovolenkových destinácií. Druhé najväčšie nemecké aerolínie Air Berlin podali žiadosť o ochranu pred veriteľmi v auguste po tom, ako ich kľúčový akcionár Etihad Airways odmietol po rokoch strát pokračovať vo financovaní spoločnosti. Teraz sa očakáva, že letecká spoločnosť bude rozdelená, pravdepodobne medzi viacero kupcov, pričom najväčší záujem bude o jej 140 lietadiel a lukratívne vzletové a pristávacie pozície v Nemecku. Skora, ktorý vlastní hostel v Berlíne a ktorý si v USA urobil pilotnú licenciu, pre agentúru Reuters uviedol, že uvažuje o podaní oficiálnej ponuky na prevzatie niektorých aktív Air Berlin. Najskôr si ale preštuduje účtovné knihy spoločnosti. V prípade, že sa rozhodne pre podanie ponuky, urobí tak v spolupráci s investormi z Izraela, Kanady a Spojených štátov. Podrobnosti však neuviedol. Ako dodal, spoločnosť Air Berlin by sa mala vrátiť k svojim koreňom prepravcu do dovolenkových destinácií. Diaľkové lety a viaceré európske destinácie by podľa Skoru mohli prevziať iné spoločnosti ako Lufthansa a britská easyJet. Okrem nich sa o aktíva Air Berlin zaujíma aj spoločnosť Condor, ktorá patrí cestovnej kancelárii Thomas Cook. Časť aktív, konkrétne aerolínie Niki, ktoré sú súčasťou Air Berlin, plánuje spätne odkúpiť bývalý pretekár Formule 1 Niki Lauda. Ten spoločnosť Niki založil v roku 2003. Naopak, írska nízkonákladová spoločnosť Ryanair minulý týždeň oznámila, že ponuku na prevzatie aktív Air Berlin nepodá. Záujemcovia musia svoje ponuky podať do 15. septembra, pričom rozhodnutie o predaji Air Berlin by mohlo padnúť 21. septembra, teda tri dni pred konaním parlamentných volieb v Nemecku.


Lajčák nemá v otázke Venezuely jednoznačnú podporu Smeru ani SNS

Proti novému prezidentovi Venezuely je napríklad poslanec Smeru Ľuboš Blaha.

BRATISLAVA. Minister zahraničných vecí Miroslav Lajčák nemá v otázke Venezuely jednoznačnú podporu v Smere, ktorý ho do funkcie nominoval, ani v SNS. Stojí za ním Most-Híd a časť opozície. Lajčák je za to, aby Slovensko zastávalo postoj ako Európska únia (EÚ). Ten hovorí o mierovom demokratickom riešení krízy vo Venezuele a o nových slobodných a spravodlivých prezidentských voľbách. Smer a SNS volajú po neutrálnom postoji Slovenska. Most-Híd to vyrušuje, varuje pred odklonom od proeurópskej politiky. Lajčák vidí za rozdielnymi postojmi budúcoročné parlamentné voľby a boj o voliča. "Zatiaľ nemáme politické stanovisko na to, aby sme prijali jednoznačnú pozíciu Slovenskej republiky k dianiu vo Venezuele," povedal po rokovaní výboru Lajčák. Jeho postoj je, že Slovensko má konať v zhode s pozíciou EÚ. "Slovensko ani EÚ nepodporujú žiadne násilné akcie vo vzťahu k Venezuele, žiadnu intervenciu. Postojom EÚ je podpora demokratických volieb, aby sa všetci občania Venezuely mali právo rozhodnúť slobodne, koho vnímajú ako svojho najvyššieho predstaviteľa. To je pozícia EÚ, ktorá je demokratická, a nie je to žiadne zasahovanie do vnútorných záležitostí," vyhlásil Lajčák. Predseda európskeho výboru Ľuboš Blaha zo Smeru na rokovaní varoval pred hrozbou vojny. Je za humanitárnu pomoc Slovenska Venezuele, ale odmieta podporu opozičného lídra Juana Guaidóa. "Určite nie som za to, aby sme podporovali opozičného lídra alebo americkú inváziu. Obe možnosti sú katastrofálne," doplnil Blaha. "Neviem o tom, že by sa pripravovala nejaká invázia," oponoval minister. "Tie voľby rozhodne neboli slobodné," reagoval Martin Klus z SaS. Zdôraznil, že zahraničnú politiku SR má primárne formovať ministerstvo zahraničia a úrad vlády a nie predseda európskeho výboru. Neutrálny postoj podľa Klusa nestačí. Treba podľa neho hľadať porozumenie, odmieta porušovanie medzinárodného práva. "Je mi smutno z rečí o neutralite, nebyť tam ani tam. Nejde tu o zasahovanie do suverenity štátu. Tu sa nebavíme o vojenskej intervencii. Chceme slobodné demokratické voľby. Ak si v nich ľudia zvolia Madura, nech sa páči," uviedla Katarína Cséfalvayová z Mosta-Híd. Aj predseda Smeru a expremiér Robert Fico odmieta, aby sme uznali za dočasného prezidenta Guaidóa. Slovensko sa podľa neho nemôže zapliesť do vnútropolitického konfliktu v krajine, môže akurát tak podporovať dialóg. Fico vo videu, ktoré zverejnil na svojom facebookovom profile, tvrdí, že ľavicový režim Nicolasa Madura je „tŕňom v oku liberálneho západu“.Podľa Fica by sa malo Slovensko v zahraničnopolitických otázkach opierať o princípy medzinárodného práva. Slovenský europoslanec Eduard Kukan (nezávislý) vyzval Slovensko, aby sa jasne postavilo k situácii vo Venezuele a pripojilo sa k tým krajinám EÚ, ktoré jednoznačne odsúdili Madurov režim a uznali za dočasného prezidenta Guaidóa. Kukan uviedol, že je znepokojený tým, do akých rozmerov prerástla najnovšia kríza vo Venezuele. Podľa jeho slov by sa Slovensko malo tiež jasne postaviť k situácii vo Venezuele a pripojiť sa tak k tým krajinám EÚ, ktoré jednoznačne odsúdili Madurov režim a uznávajú za dočasného prezidenta Guaidóa. Poslanec Boris Zala (Smer), ktorý je rovnako členom výboru AFET, pre TASR v stredu uviedol, že EP vo všetkých svojich rezolúciách k Venezuele podstatnou väčšinou odsúdil nedemokratické praktiky prezidenta Madura, katastrofálnu ekonomickú situáciu a humanitárnu tragédiu, ktorú spôsobil.


Šéf nemeckej diplomacie mieri do Moskvy, s Lavrovom prerokuje Ukrajinu aj Sýriu

Lavrov pozval nemeckého ministra Sigmara Gabriela na pracovnú schôdzku.

MOSKVA. Realizácia minských dohôd, situácia v Sýrii a Líbyi i boj proti terorizmu budú okrem iného jadrom nadchádzajúcej diskusie ministrov zahraničných vecí Ruska a Nemecka Sergeja Lavrova a Sigmara Gabriela. Schôdzka vrcholných diplomatov sa uskutoční v Moskve 9. marca, informoval v utorok rezort ruskej diplomacie. Nemecký minister zahraničných vecí Sigmar Gabriel uskutoční 8.-9. marca pracovnú návštevu Moskvy na pozvanie najvyššie postaveného ruského diplomata Sergeja Lavrova. Ministri absolvujú rozhovory 9. marca. Diskutovať budú o súčasných rusko-nemeckých vzťahoch a praktických otázkach súvisiacich s bilaterálnou agendou vrátane realizácie špecifických obchodných, hospodárskych, kultúrnych, humanitárnych a pamätných projektov," uviedlo ruské ministerstvo zahraničia vo vyhlásení, z ktorého citovala agentúra TASS. "Strany si taktiež vymenia názory na kľúčové globálne otázky vrátane realizácie minských dohôd s cieľom vyriešiť ukrajinskú krízu, pokroku v mierovom procese v Sýrii, krokov na uľahčenie normalizácie situácie v Líbyi, ako aj na otázky ohľadne európskej bezpečnosti a boja proti medzinárodnému terorizmu," dodal ruský rezort diplomacie. Podľa neho budú ministri hovoriť aj o "interakcii" medzi krajinami v rámci skupiny G20, ktorej tento rok Nemecko predsedá.


Česká vláda má v pláne výraznejšie zníženie daní

Ministerka financií chce ambiciózny návrh spojiť s reformou zdravotného poistenia.

PRAHA. Česká vláda chystá výraznejšie zníženie daní, než s akým pôvodne počítala v súvislosti so zrušením superhrubej mzdy. Ako povedala pre Českú televíziu ministerka financií Alena Schillerová, ľudia by nakoniec mohli štátu platiť menej než 19 percent z hrubého príjmu. "Mám pripravený návrh, už o ňom rokujeme s pánom premiérom a ďalšími vládnymi kolegami. Chcem predložiť omnoho ambicióznejší návrh, než sme pôvodne plánovali vo vládnom vyhlásení a v koaličnej zmluve," povedala Schillerová. "Chcem to však spojiť s reformou verejného zdravotného poistenia," dodala. Konkrétny návrh na zrušenie superhrubej mzdy vrátane zmien sadzieb a odvodov na zdravotné poistenie zverejní ministerstvo v priebehu februára. Poslanci by ho mohli začať prerokovávať v lete. Časť opozície ale poukazuje na to, že to bude znamenať ešte väčší výpadok v štátnom rozpočte. Pravicové strany okrem toho vládnemu hnutiu ANO vytýkajú, že koniec superhrubej mzdy sľubuje už päť rokov. Vláda jej zrušenie nedávno posunula až na rok 2021.


Slováci uviedli na trh kryptomenu krytú zlatom

Kryptomena je určená viac pre konzervatívnych investorov.

BRATISLAVA. Tím slovenských IT developerov zo skupiny 01People uviedol na trh kryptomenu krytú zlatom - onegram. Virtuálna mena má už dnes reálnych používateľov. Slovenský tím tvrdí, že chce dosiahnuť, aby domáce talenty neodchádzali za prácou do zahraničia. Komunita 01People spustila pre klienta z Dubaja technológiu blockchain a stali sa tak prvými Slovákmi, ktorým sa podarilo uviesť do obehu kryptomenu s názvom onegram. "Onegram vznikol ako kryptomena, ktorá je určená viac pre konzervatívnych investorov, pretože je krytá zlatom, a to im dáva väčšiu istotu. O jej použití rokujeme s mnohými firmami nielen na blízkom východe a Ázii, ale i v našom regióne, záujem je obrovský," priblížil Roman Kučera, technologický a výkonný riaditeľ slovenského tímu. Táto technológia je využiteľná na finančné transakcie a na prácu s dátami, ktoré doteraz potrebovali na overenie vyššiu schvaľovaciu inštitúciu. Informácie v blockchaine sa uchovávajú spoločne v počítačoch všetkých členov siete a sú nezmazateľné. Žiadna centrálna autorita alebo inštitúcia ich teda nedokáže zmeniť či ovplyvniť, ani s nimi nijako manipulovať. Skupina slovenských inovátorov chce podľa vlastných slov do svojich projektov získavať v prvom rade slovenské talenty, ktoré tak majú možnosť pracovať na svetových projektoch priamo z domu. "Máme tu kvalitných ľudí, ktorí sú dobrí pre našich svetových a vizionárskych klientov. Sme prepojení v interných online systémoch a vieme pospájať aj všetky kontinenty. Toto je naša vízia," vysvetlil Kučera s tým, že tím odborníkov na Slovensku chce rozšíriť na 200 ľudí. Skupinu 01People tvoria technologickí, marketingoví a biznis inovátori, ktorí tvoria fintech produkty s globálnym dosahom. Majú klientov na Blízkom východe, Taiwane, Číne, Nemecku či Veľkej Británii a jej jadro tvoria Slováci.


Skolaboval počas zápasu. Brankár Neapola opustil nemocnicu

NEAPOL. Davida Ospinu, brankára talianskeho futbalového klubu SSC Neapol, v pondelok večer prepustili z nemocnice. "Všetky testy boli negatívne. Ospina však neodcestuje k reprezentácii," cituje agentúra DPA vyhlásenie prvoligistu. Kolumbijský reprezentant sa na začiatku nedeľného stretnutia s Udinese Calcio (4:1) zrazil s protihráčom a poranil sa na hlave. P o krátkom ošetrení pokračoval 30-ročný gólman v hre. O štyridsať minút neskôr však na ihrisku skolaboval a museli ho previezť do nemocnice kde strávil 24 hodín na pozorovaní. O štyridsať minút neskôr však na ihrisku skolaboval a museli ho previezť do nemocnice.


Záhadné balíčky sa objavili aj na ostrovoch Baltrum a Norderney

BERLÍN. Záhadné balíčky veľkosti tehly zabalené do čiernej fólie s hmotnosťou jedného kilogramu, ktoré v uplynulom týždni znepokojili občanov a návštevníkov nemeckého ostrova Borkum v Severnom mori, nezostali osamotené. Už skôr prišli informácie z Belgicka i Holandska, že more vyplavilo podobné balíčky aj na tamojšie pláže. Z utorka pochádza informácia nemeckej polície, že asi 20 rovnakých balíčkov vyplavilo more na východofrízskych ostrovoch Baltrum a Norderney, uviedlo internetové vydanie lokálneho denníka Emder Zeitung. Muži zákona už v uplynulom týždni ohlásili zintenzívnenie kontroly pláží na Borkume a vyzvali verejnosť, aby v prípade podobného nálezu balíčky obsahujúce nešpecifikovanú chemickú látku zaniesli neodkladne na policajný okrsok. Vyšetrovatelia rátajú s tým, že more môže priplaviť aj ďalšie podobné balíčky. Zároveň varujú, že ich obsah by mohol spôsobiť značné zdravotné problémy a navyše, ak je ilegálny, sa každý, kto by ho prechovával, vystavuje riziku stíhania a vysokej pokuty. Obsah balíčkov by mali objasniť experti. Na špekuláciách, že by mohlo ísť o drogy, sa polícia odmieta podieľať.


PODCAST MEDZI NAMIMedzi nami: Nakupovať bez obalov má zmysel, bude to tak všade?

Priemerný Slovák minie za rok 466 plastových tašiek. Jedna takáto taška pritom dokáže prežiť aj tisíc rokov - všade tam, kam sa môže nezrecyklovaný odpad dostať. K plastovej "kríze" prispievajú aj obaly rôznych produktov od potravín až po drogériu, ktoré už len sotva použijeme znova. V mnohých prípadoch však nie sú potrebné a rastie počet ľudí, ktorí si to uvedomujú. Keďže je potreba ekologického životného štýlu stále dôležitejšia, na popularite začala rásť práve bezobalová filozofia. V rámci nej sa aj na Slovensku objavuje čoraz viac obchodov, ktoré si osvojili myšlienku zero-waste, teda chcú vytvárať čo najmenej odpadu. V roku 2017 odštartovala manželská dvojica Daniela a Matúš Zvalovci prvú zero-waste pekáreň a bezobalový obchod na Slovensku U dobrožrúta. O dobrožrútoch, ale aj o tom, prečo sú potraviny na váhu drahšie a či nás čaká už len bezobalové nakupovanie sa Michaela Žureková porozprávala s Danielou Zvalovou. Podcast Medzi nami sa zameriava na ženské a lifestylové témy a je rozdelený na série. V aktuálnej sérii s názvom Prvé sa venujeme témam, ktoré sú prvé, jedinečné, dejú sa po prvý raz alebo v našich životoch zaujmú prvé miesto. Ak máte návrhy na zlepšenie alebo pripomienky, napíšte nám na zena@sme.sk. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádza poslednú sériu seriálu Game of Thrones (Hra o Tróny). Vychádza každý pondelok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


V januári si niektorí penzisti prilepšia. Ktorí nedostanú nič? (príklady)

Starobné a predčasné dôchodky porastú o zhruba osem eur, ostatné o menej.

BRATISLAVA. Od januára dostanú starobní dôchodcovia, invalidi, vdovy, ale aj siroty viac peňazí. Štát im pridá od 2,60 do 8,20 eura, podľa toho, ktorý dôchodok poberajú. Zvýši sa takmer 1,4 milióna rôznych druhov dôchodkov, Sociálnu poisťovňu to vyjde na 134 miliónov eur. Medzi dôchodcami sa však nájdu aj desaťtisíce výnimiek, ktoré žiadne zvyšovanie nepocítia. Starobným dôchodcom sa penzie zvýšia najviac – o 8,20 eura mesačne. Predčasným starobným o 7,90 eura, vdovám a vdovcom o 5,30 eura. Čiastočným invalidným dôchodcom so stupňom odkázanosti do 70 percent pridajú štyri eurá, nad 70 percent o 7,10 eura. Najmenej dostanú siroty, len 2,60 eura. O spomínané sumy sa budú zvyšovať len tie dôchodky, ktoré sú vyplácané v plnej výške. Pre polovičné dôchodky bude valorizácia iná. „Chceme, aby seniori, ktorí celý život tvorili hodnoty a pracovali, profitovali z rastu ekonomiky a životnej úrovne ľudí, ktorí sú v produktívnom veku,“ argumentuje ministerstvo práce a sociálnych vecí, prečo dôchodky zvyšuje. Vyššie penzie však nedostanú všetci a spomínaná valorizácia ich obíde. Je to necelých 60-tisíc dôchodcov. Patria k nim tí, ktorí poberajú takzvaný minimálny dôchodok, a tiež tí, ktorým sa nízka penzia zvyšuje dávkou v hmotnej núdzi. Im sa zvyšovanie penzií počíta inak. Na vysvetlenie, minimálne dôchodky sa zaviedli v roku 2015. Štát určil sumy, ktoré každý dôchodca, ktorý odpracoval aspoň tridsať rokov, musí dostať. Pre vyše 50-tisíc dôchodcov to znamenalo, že sa im z mesiaca na mesiac zvýšili penzie. Štát sa však na nich pozerá tak, ako keby stále dostávali svoje pôvodné dôchodky a tie im aj valorizuje. Ak teda niekto poberal 240 eur a potom mu dali minimálny dôchodok 270 eur, o januárových 8,20 sa mu zvýši jeho pôvodný dôchodok, ktorý sa zvýši na 248,20 eura. Keďže je to stále menej ako priznaný minimálny dôchodok, naďalej bude dostávať 270 eur a valorizáciu vlastne nijako nepocíti. Ďalšou skupinou, ktorej sa dôchodky zvýšia menej, sú tí penzisti, čo poberajú aj dávku v hmotnej núdzi. Je ich asi päťtisíc. Štát im síce pridá 8,20 eura mesačne, lenže automaticky sa im znížia dávky v hmotnej núdzi. Podľa prepočtov si preto prilepšia len o približne dve eurá. Takéto členenie dôchodkov je v poriadku, tvrdí štát. „Ak by sa celý systém zjednodušil, nedosiahla by sa podstata zvyšovania dôchodkov. A to je solidarita a maximálna pomoc ľuďom s nízkymi príjmami, ktorí veľkú časť života pracovali,“ dodal k tomu hovorca ministerstva práce a sociálnych vecí Michal Stuška. Vyššie dôchodky dostanú ľudia už v januári v termíne, keď sa im vypláca penzia. Ak ju dostávajú vždy desiaty deň v mesiaci, aj vyšší dôchodok im príde 10. januára. O zvýšenie dôchodku nemusia žiadať, Sociálna poisťovňa im ho vypočíta a pošle sama. Zároveň im odošle písomné rozhodnutie, v ktorom presne uvedie, koľko navyše im pridala. „Dôchodcom to bude doručené tak, aby už v čase výplaty vyššieho dôchodku toto rozhodnutie mali,“ uvádza Ľudmila Grauzelová, vedúca oddelenia metodiky dôchodkového poistenia v Sociálnej poisťovni.   Tento text ste mohli čítať vďaka tomu, že platíte za obsah. Vážime si to.


Nemecké obchody Aldi a Lidl expandujú v Británii

Nemeckí diskontní predajcovia zvyšujú v krajine svoje trhové podiely.

LONDÝN. Nemeckým diskontným predajcom potravín Aldi a Lidl sa v Británii naďalej darí a zvyšujú tu svoje trhové podiely. Aldi sa so 6,2-% podielom prvýkrát stal piatym najväčším obchodným reťazcom vo Veľkej Británii, uviedla poradenská firma Kantar Worldpanel. Nemecký reťazec sa tak už pomaly blíži k najväčším štyrom supermarketom v Británii. Aldi z hľadiska trhového podielu za tri mesiace od novembra do januára predstihol konkurenčný reťazec Co-op, ktorý so 6-% podielom klesol na šieste miesto. Tržby Aldi medziročne vyskočili o 12,4 %. Trhový podiel obchodu Lidl dosiahol 4,5 % a bol ôsmy najväčší. Najväčším supermarketom v Británii je Tesco.


Ozbrojení extrémisti napadli rómsky tábor v Kyjeve

MOSKVA. Skupina mužov ozbrojených sekerami a kladivami vtrhla do rómskeho tábora v ukrajinskom hlavnom meste Kyjev. Polícia v piatok uviedla, že začala vyšetrovanie pre obvinenie z výtržníctva, a to proti skupine "agresívnych ľudí z občianskej organizácie". Zatiaľ nehlásia žiadne obete. K útoku sa prihlásila jedna z mnohých ukrajinských pravicových extrémistických strán, ktorá na sociálnej sieti Facebook uviedla, že "nikomu nedovolí, aby z nášho mesta spravil drogový brloh". Incident sa pritom stal približne mesiac po tom, ako iná skupina nacionalistov zaútočila na rómske príbytky v inej časti Kyjeva.


V Barcelone sa konala sviečková demonštrácia za uväznených lídrov

Demonštranti zaplavili hlavnú barcelonskú triedu Avinguda Diagonal.

BARCELONA. Tisícky Kataláncov vyšli v utorok večer do ulíc Barcelony na sviečkovú demonštráciu proti zadržaniu dvoch významných iniciátorov kampane referenda o nezávislosti tohto španielskeho regiónu. Agentúra AP informovala, že demonštranti so sviečkami v rukách zaplavili hlavnú barcelonskú triedu Avinguda Diagonal. V dave viali neuznané katalánske zástavy, známe ako "estelada", a prítomní žiadali "slobodu pre politických väzňov". Súd v Madride rozhodol v pondelok v rámci vyšetrovania podnecovania k odtrhnutiu Katalánska o predbežnom zadržaní šéfov dvoch katalánskych proseparatistických organizácií Jordiho Sáncheza a Jordiho Cuixarta. Obaja muži stáli podľa rozhodnutia sudcu za demonštráciami z 20. a 21. septembra, ktoré bránili polícii pri výkone služby s cieľom zastaviť organizovanie referenda o nezávislosti Katalánska. Podľa nemenovaného predstaviteľa Katalánska, ktorého citovala AP, je zadržanie týchto dôležitých aktivistov dôkazom toho, ako španielske úrady v Madride uprednostňujú "represiu pred dialógom". Uväznení bojovníci za nezávislosť Katalánska - Sánchez z organizácie Katalánske národné zhromaždenie (ANC) požadujúcej nezávislosť regiónu a Cuixart zo združenia Ómnium Cultural na podporu katalánskeho jazyka a kultúry - vyzvali svojich priaznivcov prostredníctvom videozáznamu zverejneného na internete, aby proti ich uväzneniu demonštrovali "pokojne, jednotne a s dôverou". K účasti na celonárodnej sviečkovej demonštrácii "za prepustenie politických väzňov" Cuixarta a Sáncheza vyzývali dnes celý deň aj obe zmienené organizácie. Vo viacerých katalánskych mestách sa už dopoludnia konali spontánne zhromaždenia na protest proti pondelkovému rozhodnutiu španielskeho súdu.


Islamský štát zabil v boji v Sýrii ruského generála

Pomáhal sýrskym veliteľom pri oslobodzovaní mesta Dajr az-Zaur.

MOSKVA. Ruské ministerstvo obrany v nedeľu oznámilo, že v boji v Sýrii zahynul ruský generálporučík Valerij Asapov. Podľa ministerstva Asapov "bol na veliteľskom poste sýrskych vojakov a pomáhal sýrskym veliteľom v operácii za oslobodenie mesta Dajr az-Zaur". Ruská štátna tlačová agentúra Tass informovala, že "následkom mínometnej paľby (extrémistickej) organizácie Islamský štát bolo smrteľné zranenie Asapova".


Výbor odmietol nominantku Rumunska do eurokomisie

Europoslanci Plumbovej vyčítali problémy s integritou a nejasnosti okolo majetku.

BRUSEL. Výbor Európskeho parlamentu (EP) pre právne veci (JURI) odmietol vo štvrtok vymenovanie rumunskej nominantky Rovany Plumbovej do funkcie komisárky Únie pre dopravu. Väčšinové rozhodnutie bolo oznámené po mimoriadnom vypočutí Plumbovej na pôde tohto výboru, informovala tlačová agentúra APA. Za vymenovanie tejto Rumunky, ktorú si vybrala do svojho tímu nadchádzajúca predsedníčka eurokomisie Ursula von der Leyenová, hlasovalo na zasadnutí v Bruseli šesť členov JURI, ďalších 15 však bolo proti a dvaja sa hlasovania zdržali. Kandidatúra Plumbovej, rumunskej sociálnodemokratickej političky, tak stroskotala. Europoslanci Plumbovej podľa APA vyčítali "vážne problémy s integritou" a nejasnosti okolo majetkových pomerov. Okrem Plumbovej mal daný výbor vo štvrtok mimoriadne vypočúvať aj Lászlóa Trócsányiho, nominanta do eurokomisie z Maďarska, ktorý má mať na starosti agendu rozširovania a susedskú politiku. Procedúra spojená s vymenovaním 26 členov budúcej eurokomisie pod vedením von der Leyenovej vyžaduje od každého kandidáta, aby predložil Európskemu parlamentu vyhlásenie o majetkových pomeroch s uvedením aktív a nehnuteľností, ako aj predchádzajúcej podnikateľskej činnosti. Na základe tohto dokumentu poslanci europarlamentu povolia alebo zabránia vstupu nominantov na eurokomisárov do ďalšej fázy vypočúvania.


Desať drobných zmien, ktoré vám zlepšia rok 2018

Máme pre vás niekoľko tipov, ak sa nechcete zaťažovať veľkými novoročnými predsavzatiami

Január je zvyčajne mesiacom predsavzatí. Ľudia sú presvedčení, že zmeny, ktoré sa im nepodarilo uskutočniť v starom roku, teraz už naozaj dotiahnu do konca. Väčšina však v boji so svojou pevnou vôľou prehráva. „Vôľa je psychická funkcia, ktorá nás vedie k určitému konaniu a priamo závisí od motivácie. Máme ju všetci, čiže výhovorka typu – ja nemám pevnú vôľu nie je namieste a znamená to len, že naša motivácia k určitej zmene nie je dostatočne silná,“ vysvetlila pred časom pre SME Ženy psychoterapeutka Katarína Krechňáková. Šancu na úspech aj podľa odborníkov majú zväčša menšie a nenáročné ciele. Terapeut Shomit Mitter zase tvrdí, že pocit úspechu v skutočnosti vytvára hromadenie drobných kúskov pokroku, ktoré postupne splývajú v niečo väčšie. "Pozitívna zmena je skutočne o malých zlepšeniach, ktoré keď sa dajú dokopy, zväčšujú rozdiel medzi víťazstvom a stratou," hovorí londýnsky odborník. Mitter svojich klientov navádza, aby si každý deň položili tri otázky – Čo som urobil/a pre svoje telo? Čo som urobil/a pre svoju myseľ? Čo som urobil/a pre svoju dušu? My dodávame, že odpoveďou nemusí byť jediné konkrétne predsavzatie či cieľ, tie sa môžu počas roka striedať. Poradíme vám niekoľko tipov, ktoré môžete do svojho života aplikovať a budú pre vaše telo, dušu aj myseľ v tomto roku blahodarné. Možno by ste sa chceli vzdať sladkostí, pitia kávy či alkoholu, skrátka vecí, ktoré milujete, ale v nadmerných množstvách vášmu telu neprospievajú. Premýšľajte však nad nimi inak. Namiesto toho, aby ste si ich zakázali, si radšej povedzte, že v týchto oblastiach stavíte na kvalitu. Buďte vyberaví a doprajte si len to najlepšie, kúpte si kvalitné značkové víno alebo pravú ručne robenú čokoládu. Nielenže pôjde o väčší chuťový zážitok, ale ani nepôjde o až taký veľký prehrešok. A keďže kvalita aj niečo stojí, zároveň si ju nedoprajete prehnane často. Aj u vás platí, že väčšinu zimy len presedíte doma pred televízorom a chýba vám nejaká aktivita? Spravte si z tohto obdobia tradíciu v absolvovaní rôznych kurzov. Výber je ľubovoľný, siahnite napríklad po krátkodobom kurze šitia, tanca, lezenia, varenia, vyberte si z množstva rôznych športov alebo absolvujte napríklad kurz sebaobrany. Načerpáte nové skúsenosti, vedomosti a spoznáte nových ľudí, čo využijete aj neskôr počas roka. Nejeden človek si povie, že bude počas roka tráviť viac času outdoorovými aktivitami, tento cieľ však splnia len skutoční nadšenci. Ako nájsť tú správnu motiváciu ísť von? Možno vám pomôže, ak sa povzbudíte nákupom potrebného náčinia či oblečenia. Poriadna športová bunda vhodná na dlhé zimné prechádzky, vychádzkové či trekingové palice na chôdzu či ľahkú turistiku a štýlové, pohodlné topánky, v ktorých zdoláte nielen roviny, ale aj kopce. Inšpirujte sa napríklad aj fotografiami miest, ktoré túžite vidieť. Dovoľte svoju myseľ presvedčiť, že máte na to, aby ste sa na ne dostali po vlastných a že stojí za to ich vidieť. Ak vás nebaví zdĺhavé postávanie pri sporáku a nemáte hodiny nazvyš, aby ste pripravili náročné jedlá, nájdite si napríklad päť chutných receptov, ktoré uvaríte do dvadsať minút a naučte sa ich. Vyhnete sa tomu, aby ste v hlade siahli po niečom nezdravom a zároveň do jedla vložíte aj správnu porciu lásky, keďže ho pripravíte vlastnoručne. Majte v zálohe najmä také recepty, o ktorých viete, že si na nich pochutíte naozaj hocikedy a že ich ingrediencie mávate obvykle v chladničke. Nebuďte pasívnym poslucháčom čohokoľvek, čo počujete v rádiu. Venujte svoj čas hudbe, ktorá vás naozaj poteší , prípadne objavujte niečo nové, dosiaľ nepoznané. Predplaťte si napríklad streamovaciu službu alebo si nainštalujte hudobnú aplikáciu, ktorá vám ponúkne nielen vašich obľúbených interpretov, ale aj podcasty či hudobné relácie. Namiesto jedného veľkého cieľa si určujte menšie výzvy, napríklad denné alebo týždenné. Spravíte si tak radosť oveľa častejšie, namiesto dlhého čakania na dosiahnutie cieľa. Povedzte si napríklad, že tento deň sa vám konečne podarí poriadne sa vyspať, ďalší deň dokážete niekoho rozosmiať, iný deň zase upečiete chutný koláč, na ktorý si robíte zálusk už dlhšie. Malých radostí tak môžete mať počas roka množstvo. V prvom rade si uvedomte, že nič také ako detoxikácia organizmu pomocou jedla, kozmetických prípravkov či doplnkov stravy z lekárne neexistuje. Marketing ľudí presviedča, že naše telo je plné nebezpečných toxínov, ktoré však nie sú nijako bližšie špecifikované. Pravda je taká, že nejestvuje žiadna „vonkajšia“ metóda, ktorá by nás týchto toxínov zbavila, pretože nechcených látok nás zbavuje samo telo prostredníctvom pečene, obličiek, kože, čriev aj pľúc. Rozumnejším prístupom než snažiť sa extrémne detoxikovať navonok je urobiť jednoduché, ale zdravé zmeny vo výžive. Napríklad prijímajte väčšie množstvo čistej vody, vlákniny a bielkovín a obmedzte fajčenie a pitie alkoholu. Možno vás nebaví fitko ani pravidelné hodiny jogy, ak by ste však mali pri niečom vydržať, malo by to byť niečo, čo máte radi. Osvojte si napríklad tri druhy jednoduchých cvikov, ktoré môžete vykonávať kedykoľvek a kdekoľvek, napríklad aj keď nie ste práve doma. Čo tak skúsiť kliky, drepy alebo výkopy a pravidelne každé ráno alebo večer ich urobiť aspoň desať poriadnych? Nie je celkom ľahké bojovať s negatívnym myšlienkami a pre mnohých ľudí je typický pesimizmus. Zabúdajú si všímať, že veci, ktoré sa im dejú a ľudia, ktorí ich vykonávajú, majú aj opačný, pozitívny náboj. Skúste si tieto drobné pozitíva viac všímať a zapisujte si ich. Vždy, keď sa k vám niekto zachová milo alebo pre vás niečo urobí, spravte si poznámku. Časom tak zistíte, že tých dobrých vecí, ktoré sa vám dejú, je naozaj veľa a začnete oceňovať aj maličkosti, ktoré povedú k vďačnosti a povznesenému pocit aj vtedy, kedy by ste to nečakali. Investujte napríklad do ekologickej fľašky na vodu, ktorá patrí k najmodernejším eko trendom. Ak ste si dali predsavzatie, že by ste tento rok chceli o niečo pozitívnejšie vplývať na životné prostredie, môže byť toto prvý a jednoduchý krok. Nielenže vo vás povzbudí väčšiu organizovanosť, ale aj ušetríte peniaze a veľké množstvá plastov. Ak to nebude fľaška, môžete si kúpiť napríklad ekologický termo hrnček, prípadne plátenné alebo sieťované eko vrecká na potraviny.


Líbyjský premiér kritizoval krajiny za zásahy do záležitostí Líbye

Sarrádž spomenul Spojené arabské emiráty, Francúzsko a Egypt.

NEW YORK. Premiér medzinárodnej uznanej líbyjskej vlády národnej jednoty Fájiz Sarrádž slovne napadol niektoré krajiny za to, že podporujú poľného maršala Chalífa Haftara, ktorého označil za "krvilačného kriminálnika". Informovala o tom agentúra AFP. "Je poľutovaniahodné, že ostatné krajiny pokračujú v zásahoch v Líbyi," povedal Sarrádž v noci na štvrtok na Valnom zhromaždení OSN v New Yorku. V tejto súvislosti spomenul Spojené arabské emiráty, Francúzsko a Egypt. Jednotky vedené Haftarom so základňami na východe Líbye spustili v apríli vojenskú ofenzívu zameranú na dobytie hlavného mesta Tripolis, kde má hlavné sídlo vláda národnej jednoty. Ofenzíva zamarila plány na sprostredkovanie politického zmierenia v Líbyi pod záštitou OSN.


Britské regionálne aerolinky skrachovali, dôvodom je aj brexit

LONDÝN. Britské regionálne aerolinky Flybmi skrachovali a s okamžitou platnosťou zrušili všetky lety. Informovala o tom spoločnosť vo vyhlásení. Zdôvodnila to okrem iného nárastom cien palív v poslednej dobe aj neistotou, ktorá panuje okolo chystaného odchodu Británie z EÚ. Aerolinky Flybmi lietali sa 17 strojmi do 25 európskych miest a zamestnávajú 376 ľudí v Británii, Nemecku, Švédsku a Belgicku. Vlani uskutočnili asi 29-tisíc letov a prepravili 522-tisíc cestujúcich. Cestujúci, ktorí mali kúpené letenky s touto spoločnosťou, majú podľa jej hovorcu kontaktovať cestovnú kanceláriu, cez ktorú si letenky kúpili. Prípadne majú kvôli refundáciám kontaktovať vydavateľa bankových kariet, prostredníctvom ktorých si letenky kúpili. Ľuďom, ktorí si kúpili letenky priamo cez Flybmi, peniaze vrátia.


Päť oblastí, ktoré by ste mali navštíviť v Košickom kraji

Východ našej krajiny je očarujúci a ponúka množstvo zážitkov, ktoré sa uchádzajú o vašu pozornosť. Spoznajte banícke štôlne, ideálne miesta na cykloturistiku, jaskyne zapísané na zozname UNESCO aj rozprávkové hrady. V niekdajšom kráľovskom baníckom meste Gelnica sa môžete vybrať po stopách histórie tamojšieho baníctva. Kedysi sa tu ťažilo nielen striebro a meď, ale aj zlato, ortuť, olovo a železná ruda. V meste sa tejto tematike venuje náučný banský chodník, ktorý má spolu šesť zastávok, začiatok má na Baníckom námestí, pokračuje rozmanitou okolitou prírodou a končí pri štôlni Jozef. Štôlňa s dĺžkou jeden a pol kilometra je od roku 2016 sprístupnená verejnosti a nachádza sa tu podzemná muzeálna expozícia. Uvidíte tu banské chodby, razené ešte v 18. storočí až po tie, ktoré boli vytvorené v päťdesiatych rokoch 20. storočia. Štôlňa Jozef umožňuje návštevníkom spoznať množstvo banských historických a geologických unikátov na jednom mieste. Aktuálne sa v Gelnici pri štôlni Jozef vytvoril aj banský skanzen, kde je jednou z jeho prvých exponátov historický banský drviaci stroj „pochwerk“. Poháňa ho voda z rybníka, ktorý je za ním. Tento banský stroj tu fungoval aj kedysi, slúžil na drvenie horniny a návštevníkom sa bude predvádzať jeho spúšťanie. Pri návšteve banského chodníka, štôlne Jozef a banského skanzenu získa návštevník predstavu o fungovaní banského remesla v regióne. Rekreačná oblasť s druhou najväčšou vodnou nádržou na Slovensku je obľúbenou a vyhľadávanou turistickou oblasťou celého regiónu. Na jej brehoch sa nachádza viacero rekreačných stredísk a v jej okolí nájdete aj bohatú ponuku na pešiu turistiku a cykloturistiku. Jedným z najvyhľadávanejších rekreačných stredísk pri vodnej nádrži je Kaluža, ktorá sa nachádza pod južnými svahmi Vihorlatského pohoria. Azda najväčším lákadlom je tamojší Termalpark Šírava, ktorého vodný svet pozostáva z troch hlavných vnútorných bazénov a detského bazénu. Tí, ktorí majú radi históriu, sa môžu vybrať na neďalekú zrúcaninu Vinianskeho hradu, ktorý sa vypína nad obcou Vinné a Vinianskym jazerom. Hrad v súčasnosti spravuje a rekonštruuje občianske združenie Zemplínsko-užská hradná cesta, vďaka ktorému sa pomaly vracia jeho pôvodný vzhľad. Nedávno sa vďaka podpore Košického kraja zrekonštruovala v hradnom paláci sobášna a hodovacia sieň a pribudol tu prenosný hradný organ a autentická replika šliapacieho dobového žeriavu, vďaka ktorému si budú môcť návštevníci predstaviť, ako sa stavalo v stredoveku. Pri obnove hradu tamojší majstri tesári a kamenári používajú pôvodné stredoveké stavebné techniky a postupy. Na hrade sa konajú aj rôzne kultúrne podujatia. Okrem prehliadky zrekonštruovaných častí hradu si tu môžete vopred dohodnúť aj ochutnávky vín v hradnej pivnici. Z hradu sa vám naskytne výhľad na Šíravu a v diaľke uvidíte aj ukrajinský Užhorod. Aj Vinianske jazero je vyhľadávaným miestom turistov a vyznačuje sa v lete príjemne teplou vodou. Počas Svätojánskej noci sa tu 22. júna bude konať festival Jánske ohne nad Šíravou, akcia plná hudby, zvykov, tradícií a dobrého jedla. K jazeru sa môžete vydať 20. júna aj špeciálnym turistickým autobusom z Košíc. Po ceste navštívite Ruskú Bystrú so známym dreveným kostolíkom a aj naše najväčšie sopečné jazero, Morské oko. Na juh Zemplína sa môžete vydať aktuálne aj za vínom. V obci Malý Horeš sa počas 11. ročníka vínneho festivalu Vôňa agátu otvoria 17. a 18. mája pre návštevníkov unikátne tufové pivnice, kde budete môcť ochutnávaš vína miestnych vinárov. Územie Gemera, nachádzajúce sa na juhu stredného a východného Slovenska, ponúka pestrú paletu atraktívnych výletných cieľov. Okrem hlavných atrakcií ako je hrad Krásna Hôrka, na ktorom ešte stále prebieha rekonštrukcia a kaštieľa v Betliari sa tu nachádza najväčšie slovenské krasové územie, Národný park Slovenský kras, a taktiež jaskyne (Krásnohorská, Ochtinská, Domica, Jasovská a Gombasecká), zapísané na svetový zoznam UNESCO. Vydať sa tu môžete na Turniansky hrad, ktorý sa vypína na 375 metrov vysokom vrchu nad obcou Turňa nad Bodvou. Odmenou vám bude nádherný vyhlaď na Hájsku dolinu aj Zádielsku planinu. V obci Jablonov nad Turňou stojí bývalá panská sýpka Granárium. Dnes slúži ako centrum relaxu a oddychu, nachádza sa tu aj originálna reštaurácia s pecou na chlieb a vínna pivnica s možnosťou ochutnávok regionálnych vín. Navštíviť môžete aj mesto Jelšava, kde bude počas dní mesta v sobotu 15. júna príležitostne otvorený tamojší Coburgovský kaštieľ a v ponuke budú aj prehliadky mesta so sprievodcom. Navyše sa tu zabavíte na mestskom jarmoku, ochutnáte miestne špeciality a uvidíte tu aj súťaž vo varení gemerských guliek. Vydať sa môžete aj na hrad Muráň, tretí najvyššie položený hrad na Slovensku alebo do rodiska jedného z našich najznámejších spisovateľov, Pavla Dobšinského do obce Slavošovce. V tamojšej expozícii jeho rodného domu sa oboznámite s jeho dielom a uvidíte tu aj niektoré postavičky zo autorových rozprávok. Zo Slavošoviec je to len kúsok do ďalšej obce, Lubeníka, kde sa nachádza unikátne železničné múzeum so zbierkou historických železničných predmetov a zariadení stredného Gemera. Počas mája a júna si môžete všetky tieto ale aj ďalšie atrakcie prejsť aj v rámci jednodňových výletov. Špeciálny turistický vlak bude každú sobotu vyrážať z Košíc do Plešivca a odtiaľ sa bude pokračovať v trasách buď na Muráň, alebo na smer Slavošovce. V bývalom kameňolome pri obci Beňatina v sobranskom okrese sa nachádza unikátne tyrkysovo modré jazero, ktoré vzniklo zatopením bývalého lomu spodnou vodou. Jazero obklopené niekoľko metrov vysokými travertínovými útesmi má prezývku aj malé Chorvátsko, keďže pripomína známe Plitvické jazerá. Jednou z atrakcií jazera je päťmetrový odtlačok na jednej zo skál, ktorý pripomína kostru prehistorickej veľryby. Kúpanie v jazere nie je dovolené, nájdu sa však odvážlivci, ktorí si tu v lete zaplávajú na vlastné riziko. Okolo jazera prebieha revitalizácia na turistické účely. Bola tu vybudovaná vyhliadka, ktorá slúži ako fotobod, upravuje sa terén a umiestnili sa tu rôzne bezpečnostné prvky. Odporúča Lenka Vargová Jurková, riaditeľka KOCR Košice región Košický región sa dá zažiť na mnoho spôsobov a to svoje si v ňom nájdu milovníci turistiky, prírodných krás i architektúry. Pozornosť cestovateľov v našom regióne by som rada upriamila na Gemer, ktorý vyniká skutočne množstvom pozoruhodných miest. Začať môžeme nádhernou prírodou a jaskyňami svetového dedičstva UNESCO, z ktorých každá vyniká niečím iným. Pokračovať možno túrami cez Zádielsku tiesňavu či kŕmením sysľov na Muránskej planine. A určite hodno spomenúť aj architektonické zaujímavosti, ako kaštieľ Betliar alebo Mauzóleum Andrássyovcov pripomínajúce slávny Tádž Mahál. Pre všetkých cestovateľov, mieriacich na Gemer, je počas počas májových a júnových sobôt pripravená zaujímavá možnosť dopravy - Gemerský expres. Ide o mimoriadny turistický vlak, ktorý bude premávať z Košíc až po Muráň a na tejto trase je naozaj množstvo inšpirujúcich zastávok. Ak chcete spoznať krásy Gemera, určite si na to rezervujte viac sobôt s týmto vlakom. Viac sa o turistických tipoch v regióne dozviete na Kosiceregion.com.


Učitelia pokračovali v štrajku, na niektorých školách sa tri hodiny neučilo

Do štrajku sa zapojilo 2 031 učiteľov zo všetkých krajov na Slovensku.

BRATISLAVA. Do štvrtkového trojhodinového štrajku sa zapojilo 2 031 učiteľov zo všetkých krajov na Slovensku. Na dnešnom brífingu to povedal Branislav Kočan z Iniciatívy slovenských učiteľov s tým, štrajk sa tak dotkol približne 40 000 žiakov. Iniciatíva pritom zdôrazňuje, že stále čakajú kvalifikovanú odpoveď, prečo vláda nie je ochotná splniť ich požiadavky. Stagnáciu počtu zapojených učiteľov si iniciatíva vysvetľuje tým, že učitelia citlivo čakajú na kroky odborového zväzu pri kolektívnom vyjednávaní a stretávajú sa tiež s dezinformačnou kampaňou riaditeľov.Kočan sa dnes vyjadril aj ku kolektívnemu vyjednávaniu. Reagoval tak na to, že voči požiadavke odborov na 10-percentnú valorizáciu platov prišla vláda s protinávrhom zvýšenia platov o 0,9 percenta. Kočan uviedol, že číslo ministerstva financií ich pobavilo a minister financií podľa neho vstupuje do vyjednávania, ako keby sa chystal na arabský trh. Vladimír Crmoman z Iniciatívy slovenských učiteľov uviedol, že citlivo vnímajú vyjednávanie ministra školstva, ktorý od zverejnenia programového vyhlásenia vlády hovorí, že bojuje o investície do školstva. Výsledkom je však číslo 0,9 percenta. Crmoman pritom dodal, že už dnes je problém nájsť pre školy učiteľov a vychovávateľov do školských klubov. Stupňovaný štrajk učiteľov sa začal v utorok 13. septembra hodinovým prerušením práce. Vladimír Crmoman z Iniciatívy slovenských učiteľov uviedol, že sa doň zapojilo 1 773 učiteľov zo 106 škôl zo všetkých krajov. Následne pokračoval štrajk v stredu 21. septembra, keď 2 000 učiteľov z vyše 150 škôl prerušilo prácu na dve vyučovacie hodiny. Pedagogických a odborných zamestnancov v regionálnom školstve je pritom približne 89-tisíc. Učitelia chcú najbližšie pokračovať v stupňovanom štrajku v piatok 7. októbra, keď nebudú učiť štyri hodiny. Ak sa iniciatíva nedohodne s vládou, plánuje aj po tomto termíne zvyšovať intenzitu a rozsah štrajku, ktorý môže vyvrcholiť úplným a neobmedzeným štrajkom. Iniciatíva slovenských učiteľov vládu žiada, aby legislatívnymi opatreniami zabezpečila zvýšenie tarifných platov všetkých pedagogických a odborných zamestnancov v regionálnom školstve v tomto roku o 140 eur. Od 1. januára 2017 následne žiadajú ďalšie zvýšenie o 90 eur. Ďalšou požiadavkou je zvýšenie rozpočtov ministerstva školstva a ministerstva vnútra o 400 miliónov eur s cieľom vyrovnať existujúce rozdiely vo vybavenosti škôl didaktickými prostriedkami. Poslednou požiadavkou je, aby vláda prijala novelu zákona o pedagogických zamestnancoch a odborných zamestnancoch, ktorou by opätovne zaviedla možnosť získavať kredity overením kompetencií, zrušila sedemročnú obmedzenú platnosť kreditov a obnovila možnosť získavať kredity za rozširujúce štúdium, štúdium v zahraničí a tvorivé aktivity.


USA podporili požiadavku venezuelskej opozície na oživenie vojenského paktu

Pompeo: Maduro nie je hrozbou len pre vlastný ľud, ale ohrozuje mier.

WASHINGTON. Spojené štáty vyzvali v stredu na oživenie Medziamerickej dohody o vzájomnej pomoci (TIAR), ktorá zaväzuje 18 signatárskych krajín amerického svetadielu k poskytnutiu si vzájomnej pomoci v prípade napadnutia jedného z jej členov. Washington tak reagoval na "bojachtivé" kroky venezuelského prezidenta Nicolása Madura a výzvy venezuelskej opozície. S odvolaním sa na stredajšie vyhlásenie amerického ministra zahraničných vecí Mikea Pompea, ktoré vo štvrtok na Twitteri zverejnil prezident USA Donald Trump, o tom informovala agentúra AFP. Pompeo vo svojom vyhlásení uviedol, že požiadavka na oživenie dohody TIAR - tzv. paktu z Ria - vzišla od venezuelskej opozície, na čele ktorej stojí Juan Guaidó. "Nedávne výbojné kroky venezuelskej armády, ktorá pozdĺž spoločných hraníc s Kolumbiou rozmiestnila svoje jednotky, ako aj prítomnosť nelegálnych ozbrojených skupín a teroristických organizácií na území Venezuely dokazujú, že Maduro nie je hrozbou len pre vlastný ľud, ale jeho kroky ohrozujú aj mier a bezpečnosť susedných krajín," uviedol Pompeo. Pakt z Ria bol podpísaný v roku 1947 v brazílskom meste Rio de Janeiro, pričom jeho signatármi bola veľká časť krajín nachádzajúcich sa na americkom svetadiele. Základným princípom zmluvy je záväzok, na základe ktorého má byť útok na jedného člena paktu považovaný za útok na všetkých ostatných signatárov - tzv. hemisférická obranná doktrína. Mnohí členovia paktu však v minulosti túto zmluvu opakovane porušili.


Česká cestovka Neckermann ruší všetky lety

Zrušenie letov sa dotkne približne päťsto klientov.

PRAHA. Česká cestovná kancelária Neckermann, ktorá je dcérou skrachovanej spoločnosti Thomas Cook, ruší všetky plánované odlety do 6. októbra. Týka sa to približne 500 klientov. Uviedol to v piatok server novinky.cz, ktorý sa odvolal na hovorcu cestovnej kancelárie Jana Šrámka. "Česká spoločnosť Thomas Cook, s. r. o., vystupujúca pod obchodným názvom Neckermann Cestovní kancelář, insolvenčný návrh nepodala," uviedol Šrámek v tlačovej správe. "CK Neckermann je však nútená aj naďalej rušiť plánované odlety svojich klientov," dodal s tým, že sa to aktuálne týka všetkých odletov od 26. septembra do 6. októbra. Podľa Šrámka zrušenie letov postihne zhruba 500 klientov. O 800 klientov Neckermanna, ktorí sú v tejto chvíli v zahraničí, "bude podľa neho postarané a zároveň je zabezpečený aj ich bezpečný návrat do Českej republiky ich plánovaným letom". Cestovná kancelária pripustila, že niektorí klienti boli požiadaní o platbu za svoj pobyt. "V takom prípade je nevyhnutné, aby sa klienti okamžite obrátili na SOS linku CK Neckermann," dodal Šrámek.


Americký profesor pre SME: Nenašli sme Trumpových voličov

Clintonovej sa nepodarilo zmobilizovať ženy ani hispáncov, tvrdí profesor politických vied prestížnej univerzity v Michigane MICHAEL TRAUGOTT.

U vás v Michigane je už polnoc a my stále nepoznáme meno nového amerického prezidenta... "Nepoznáme, ale vyzerá to tak, že ním bude Donald Trump. Aj keď stále sa to nedá s istotou povedať." Americké médiá celú noc zverejňujú predpovede, kto vyhrá voľby, tie sa však často líšia. Ako vlastne funguje tento systém predpovedí? "Vychádzajú najmä z exit pollov v jednotlivých štátoch, kde robia rozhovory s ľuďmi, ktorí práve odvolili. Majú tiež štatistické metódy, ktoré na základe týchto exit pollov odhadujú volebné výsledky. Tieto modely sú však šialene zložité a majú viacero zložiek. V každom okrsku sa používajú iné algoritmy založené napríklad na tom, ako sa tam voliči správali v minulosti, aká tam bola účasť a podobne. Modely, ktoré v čase volieb predpovedajú ich výsledok, pracujú aj s prieskumami spred volieb. Ak je napríklad na základe všetkých týchto faktorov odhad výsledku v štáte príliš tesný, teda na úrovni štatistickej chyby, čaká sa až na konečné výsledky. To je teraz prípad viacerých štátov (v stredu o 6.10 nášho času, pozn. redakcie)." Trumpa prieskumy podcenili. Prečo sa odhady jednotlivých médií tak líšia? Inými slovami, v čom sa ich metodiky odlišujú? "Všetky vychádzajú z rovnakých údajov z rovnakých exit pollov. Majú však vlastné štatistické metódy a tiež vlastných ľudí, ktorí tieto údaje analyzujú. Takže osobitne, keď je rozdiel veľmi malý, často sa ich predpovede odlišujú v tom, ktorý z kandidátov získal niektorý z kľúčových štátov." Odhady sa robili aj pred samotnými voľbami a Hillary Clintonovej v nich predpovedali približne 80-percentnú šancu na víťazstvo. Kde spravili chybu? "Ich modely boli založené na prieskumoch verejnej mienky pred voľbami. Najschodnejšie vysvetlenie je, že tieto prieskumy dopadli príliš tesne na to, aby sme z nich mohli odhadnúť víťaza. Potrvá istý čas, kým ich poriadne zanalyzujeme, ale pravdepodobne to bol hlavný faktor. Typický odhad celonárodného výsledku hovoril, že Clintonová vyhrá o 3,5 percenta. Teraz to vyzerá, že Trump vyhráva asi o jedno percento. Takže áno, Trumpa prieskumy podcenili." Niektorí experti už pred voľbami hovorili o takzvanom fenoméne skrytého voliča. Že časť potenciálnych voličov, ktorí sa chystali hlasovať za Trumpa, prieskumy jednoducho nemali ako zachytiť. Súhlasíte? "Viac-menej súhlasím, je to veľmi pravdepodobné vysvetlenie, ale rovnako si budeme musieť počkať na presné údaje po voľbách. Ďalším vysvetlením môže byť, že prieskumy pracovali s nesprávnou vzorkou a neboli schopné zahrnúť dostatok Trumpových voličov. Pred voľbami nevieme, ktorí z tých, ktorí preferujú jednotlivého kandidáta, aj reálne pôjdu hlasovať. Prieskumníci používajú takzvané pravdepodobnostné volebné modely. Takže tretím vysvetlením môže byť aj zlyhanie týchto modelov. Že sa nám jednoducho nepodarilo odhadnúť počty pravdepodobných voličov." Pred voľbami sa očakávalo, že k voľbám príde nižší počet Afroameričanov, pretože Obama už nekandidoval. Rovnako sa však očakávalo, že bude voliť viac Latinskoameričanov. Ako profesor sa venujete najmä politickým kampaniam a role médií v nich. Aká je najväčšia chyba, ktorú z tohto pohľadu spravil Clintonovej tábor? "Nie som si istý, či spravila nejakú špecifickú chybu. Už teraz vieme, že obaja kandidáti minuli napríklad na bilbordy a reklamu v televízii menej ako Barack Obama. Budeme sa musieť pozrieť aj na presný počet ľudí, ktorých sa demokratom podarilo zmobilizovať. Už pred voľbami sa očakávalo, že k voľbám príde nižší počet Afroameričanov, pretože Obama už nekandidoval. Rovnako sa však očakávalo, že bude voliť viac Latinskoameričanov. Teraz bude kľúčové zistiť, ktoré z týchto dvoch scenárov sa splnili. Nemyslím si, že Clintonovej kampaň očakávala, že získa väčšinu belošských voličov, napokon, nepodarilo sa to ani Barackovi Obamovi." Ktoré skupiny voličov boli ešte kľúčové v týchto voľbách? "Boli to určite aj ženy. Politickí vedci používajú termín 'rozdiel v pohlaví', ktorý hovorí o tom, že demokrati všeobecne efektívnejšie oslovujú voličky. Je možné, že Clintonová nedokázala osloviť taký počet žien, ako sa predpokladalo. Navyše, už vopred bolo jasné, že Trump oslovuje viac mužov ako ona." Čo bolo teda najdôležitejším faktorom týchto volieb? Dá sa nájsť už teraz, pred zverejnením exit pollov a konečných výsledkov? "Myslím, že to bola volebná účasť. Nielenže sa nepodarilo odhadnúť počet ľudí, ktorí prišli hlasovať, ale predvolebné modely pravdepodobne nie celkom presne odhadli ich etnické zloženie a dokonca aj pohlavie." Tento text ste mohli čítať vďaka tomu, že platíte za obsah. Vážime si to.


Johnson odmieta Mayovej plán o colnom partnerstve s EÚ po brexite

LONDÝN. Plán britskej premiérky Theresy Mayovej na colné partnerstvo Veľkej Británie s Európskou úniou po odchode krajiny z bloku je podľa britského ministra zahraničných vecí Borisa Johnsona "pochabý". Pre utorkové vydanie denníka Daily Mail šéf britského rezortu diplomacie označil myšlienku partnerstva za "pochabú" a povedal, že by vytvorila "celú novú sieť byrokracie". Johnson dodal, že Mayovej idea je "úplne neodskúšaná a veľmi, veľmi by sťažila dohody o voľnom obchode". Johnsonovo odmietnutie partnerstva je v ostrom kontraste s vyjadrením britského ministra pre podnikanie Grega Clarka, ktorý v nedeľu konštatoval, že vláda o možnosti colného partnerstva stále uvažuje. Vláda premiérky Mayovej je rozdelená na skupinu ministrov uprednostňujúcu jasný odchod, čiže "tvrdý brexit", ktorý by Británii dal väčšiu voľnosť pri uzatváraní nových obchodných dohôd, a skupinu ministrov, ktorí chcú zachovať úzke vzťahy s Európskou úniou. To Mayovú vedie k tomu, že odkladá zaujatie rozhodného stanoviska v kľúčových otázkach brexitu. Táto situácia frustruje lídrov EÚ, ktorí opakovane upozorňujú, že je čoraz menej času na dosiahnutie dohody.


KOMENTÁR ZUZANY KEPPLOVEJNaša polícia v tom tentoraz nebude sama

Zavraždili novinára

Odmena

Gašpar o prípade

Čižnár

Na mieste činu

Rozhovor s Kaliňákom

Mimoriadny podcast

Reakcie politikov

Svetové médiá

Vyhlásenie redakcií

Stanovisko Asociácie

Stĺpček

Kepplová

Schutz

Ritomský

Rozhovor s Kordom

Vyšetrovanie

Novinári o zastrašovaní

Vražda Kuciaka

Tlačovka policajného prezidenta k vražde Kuciaka a Kušnírovej bola deklaráciou nedôvery zo strany novinárov.

Keď na jeseň minulého roka vybuchla bomba v aute maltskej novinárky Daphne Caruana Galizia, Únia spozornela. Galizia sa venovala daňovým únikom, ktoré sa neskôr stali súčasťou dokumentov Panama Papers. Novinárka poukázala na zámorské daňové dobrodružstvá vedúceho služobného úradu maltského premiéra, ministra cestovného ruchu aj premiérovej manželky. Po týchto odhaleniach prebehli predčasné voľby, no k moci sa vrátila Strana práce premiéra Muscata. Keďže Galizia pracovala na viacerých kauzách týkajúcich sa daňovej kriminality, prania špinavých peňazí, pašovania nafty a iných prípadov, hovorilo sa o mnohých motívoch. Do vyšetrovania sa zapojil americký Federálny úrad vyšetrovania a holandský forenzný tím, ako aj vyšetrovatelia z Europolu. Spôsob vraždy a predošlé vyhrážky poukazovali na mafiu, troch páchateľov odsúdili. Novinárkina rodina ešte predtým žiadala o zmenu vedenia vo vyšetrovaní. Prípad mala totiž dostať Consuelo Scerri Herrera, s ktorou sa zavraždená novinárka päť rokov predtým súdila. Navodzovať paralely nemusí byť dobrý nápad. No ako tak počúvame tóny, ktoré zaznievajú okolo prípadu zastreleného investigatívca Jána Kuciaka, začíname mať dojem, že tu by Gašparov tím nemal byť poslednou – či jedinou – inštanciou. Keď pre nič iné, tak preto, že tlačovka policajného prezidenta bola deklaráciou nedôvery zo strany novinárov. Akokoľvek Gašpar pôsobil mierne, slušne a upokojoval novinársky stav. Snažiť sa obnoviť vzťahy počas vyšetrovania vraždy kolegu je viac ako ťažké. Akokoľvek Gašpar pôsobil mierne, slušne a upokojoval novinársky stav. Snažiť sa obnoviť vzťahy počas vyšetrovania vraždy kolegu je viac ako ťažké. Darmo Gašpar vyzval, aby sa tí, čo robia na prípadoch, pri ktorých sa cítia ohrození, ozvali a poskytne im ochranu. Už len to, že Kuciak písal o nitrianskom podnikateľovi Bödörovi, ktorý je Gašparovým švagrom a tiež o podnikaní Gašparovho syna, dostávame sa do zvláštnej situácie. Nejde len o Gašpara či Kaliňáka, ktorí sa s Kuciakom nesúdili, ani sa mu – na rozdiel od Kočnera, ktorého podnikanie novinár usilovne riešil – nevyhrážali. No uzavrieť s novinármi zmluvu o dôvere bude extrémne ťažké, keďže samotný premiér nastavil atmosféru ponižovania novinárov a našu prácu vytrvalo zamieňal s opozičnými útokmi. Prvou výzvou bude situáciu upokojiť a presvedčiť nás, že Kuciakova práca nebude viesť vyšetrovanie dostratena. Takáto dôvera sa nedá kúpiť ani za milión eur. Než pôjdu ľudia do ulíc s pocitom, že vedia, kde bývajú páchatelia - také výzvy sa ozvali aj z tlačovky OĽaNO -, mali by počuť, že o prípad sa bude zaujímať nielen zahraničná tlač, ale medzi inými aj mediálne watchdogy, napríklad Reportéri bez hraníc či OBSE. Naša polícia v tom tentoraz nebude sama. A preto môžeme očakávať, že prípad vnesie aspoň trošku prievanu do nášho policajného zboru.


Kaťušu už v pelotóne neuvidíme. Nahradí ju izraelský tím

JERUZALEM. Izraelská cyklistická akadémia (ICA) nahradí ruskú Kaťušu medzi tímami kategórie World Tour. O prevzatí licencie informovala agentúra AFP, pripomína i to, že zmenu musí odsúhlasiť Medzinárodná cyklistická únia (UCI). ICA štartovala na posledných dvoch ročníkoch Giro d'Italia, licencia World Tour otvára izraelskému tímu brány najvýznamnejších pretekov na svete, vrátane Tour de France. V novom tíme sa predstavia jazdci z ICA i členovia zanikajúcej Kaťuše. ICA už na budúcu sezónu angažovala Íra Dana Martina zo SAE Team Emirates a Francúza Huga Hofstettera z Cofidisu.


V New Yorku sa k Trumpovi správajú zle, odchádza na Floridu

Letovisko na Floride sa stane Trumpovou stálou rezidenciou.

WASHINGTON. Americký prezident Donald Trump vo štvrtok na Twitteri oznámil, že jeho stálou rezidenciou sa namiesto newyorského mrakodrapu Trump Tower stane sídlo Mar-a-Lago na Floride. Letovisko Mar-a-Lago ležiace v meste Palm Beach na Floride vlastní Trump od roku 1985 a ako prezident USA v ňom strávil viac času než vo svojom luxusnom byte v Trump Tower ležiacej na Piatej Avenue v New Yorku, pripomenula Reuters. "Moja rodina a ja si z Palm Beach na Floride spravíme stálu rezidenciu," napísal Trump na Twitteri a následne sa posťažoval na to, ako zle sa k nemu správajú v New Yorku. "Napriek skutočnosti, že každoročne tam odvádzam dane a platím mestu i štátu (New York), sa tam ku mne politickí lídri mesta aj štátu správajú veľmi zle," napísal. "Ako prezident budem vždy pomáhať New Yorku a Newyorčanom," uviedol ďalej a dodal, že New Yorku bude mať v jeho srdci vždy vyhradené "osobitné miesto". Americký prezident žil v New Yorku v podstate celý svoj život, vyrástol v tamojšej štvrti Queens a neskôr sa presťahoval na Manhattan. Mrakodrap Trump Tower na Piatej Avenue mu v tomto meste slúžil ako rezidencia ale aj ako centrála jeho firmy Trump Organization. Republikánsky prezident však nemá dobre vzťahy s newyorským starostom Billom de Blasiom ani guvernérom štátu New York Andrewom Cuomom, ktorí sú obaja demokrati, pripomína Reuters. Obaja zmienení politici na jeho presun na Floridu reagovali na Twitteri. Cuomo vyjadril úľavu z toho, že Trump sa sťahuje a spochybnil jeho tvrdenie, že v New Yorku odvádzal dane. "Je celý tvoj, Florida," dodal. De Blasio zase v súvislosti s presunom prezidenta kondoloval obyvateľom Floridy. Trump sa uchádza o znovuzvolenie do úradu vo voľbách v roku 2020. V tejto súvislosti na Twitteri uviedol, že ak vyhrá, bude jeho domovom na ďalšie päťročné funkčné obdobie Biely dom vo Washingtone.


Žitňanská sa obáva, či bude v ďalšej voľbe kandidátov z koho vyberať

Minúta po minúte

Obavy Žitňanskej

Rumpliho komentár

BRATISLAVA. Uchádzači o post ústavného sudcu ukázali vo verejnom vypočutí o sebe viac, než sme doteraz o akýchkoľvek kandidátoch na takéto funkcie vedeli. Nebolo to zbytočné, dohody opozičných poslaneckých klubov totiž vo veľkej miere reflektovali verejné vypočutie aj diskusiu o kandidátoch. Uviedla to exministerka spravodlivosti a nezaradená poslankyňa NR SR Lucia Žitňanská. Ako ďalej uviedla na svojom facebookovom profile, obáva sa toho, či bude z koho v ďalšej voľbe vyberať. Reagovala tak na to, že Národná rada SR vo štvrtok ani v opakovanej voľbe nezvolila ani jedného kandidáta na post ústavného sudcu. Celý proces voľby sa tak začne odznovu. "Čo v danej chvíli považujem za najdôležitejšie, a čoho sa aj najviac obávam, je, aby sme mali z koho vyberať aj v ďalšej voľbe, nech už dnešný pohľad na parlament vyzerá akokoľvek," uviedla exministerka. Parlament vo štvrtok večer v druhom kole nezvolil vo verejnej voľbe ani jedného kandidáta na ústavného sudcu. Poslanci za Smer odovzdali prázdne hlasovacie lístky rovnako ako v utorok v prvom kole. Poslanci za SNS a Most-Híd dali hlas niektorým uchádzačom. Na hlasovaní sa, na rozdiel od utorka, zúčastnili aj poslanci za ĽSNS, čím zvýšili kvórum. Tí tiež odovzdali prázdne alebo neplatné hlasovacie lístky. Zo 138 odovzdaných hlasovacích lístkov bolo 49 neplatných a 89 platných. Keďže poslanci ani v dvoch kolách nezvolili žiadneho kandidáta, bude sa musieť uskutočniť nová voľba.


Nepokoje v Kašmíre si vyžiadali smrť jedného civilistu

Mnoho obyvateľov utrpelo pri potýčke v juhokašmírskej dedine zranenia.

ŠRÍNAGAR. Jeden civilista bol v sobotu zabitý v spornom regióne Kašmír počas protiindických protestov nasledujúcich po prestrelke, pri ktorej prišli o život dvaja povstalci. Informuje o tom agentúra AP. Podľa miestnych policajných zdrojov indické jednotky obkľúčili juhokašmírsku dedinu Litter, keď predtým dostali echo, že sa tam v obytnom dome skrývajú militanti. Povstalci sa pokúsili bezpečnostný kordón preraziť a dostať sa z obkľúčenia streľbou, avšak vojaci ich pri krátkej prestrelke zabili. Celý incident vyvrcholil roztržkou medzi rozhnevanými dedinčanmi z Litteru i okolitých osád, ktorí začali na vojakov hádzať kamene. Tí odpovedali slzotvorným plynom i streľbou brokmi. Mnoho obyvateľov utrpelo pri tejto potýčke zranenia a jeden mladík, zasiahnutý brokom, zomrel v nemocnici. Kašmírski povstalci bojujú proti indickej nadvláde už od roku 1989.


Vedci ukázali plán, ako vrátiť miznúce ľadovce do Arktídy

Ubúdajúci ľadovec môžu zachrániť voda aj milióny púmp.

BRATISLAVA. Ľadová pokrývka pri Severnom póle rýchlo mizne. Teploty boli v oblasti Arktídy na konci minulého roka dokonca o dvadsať stupňov vyššie ako je dlhodobý historický priemer. Ak sa dnešná rýchlosť úbytku ľadu udrží, prídeme nielen o ohrozené polárne medvede či arktickú tresku, ale aj o veľkú bielu plochu, ktorá dokáže odrážať slnečné žiarenie späť do vesmíru - a ochladzovať tak našu planétu. Politici a vedecká komunita sa preto rozhodli prísť na spôsob, akým by mohli zasiahnuť a Arktíde pomôcť: Arktídu by chceli znovu zmraziť. Návrh výskumníci predstavili v magazíne Earth’s Future Podľa plánu by výkonné vodné pumpy striekali morskú vodu na povrch morského ľadovca, kde by voda zamrzla a vytvárala nové vrstvy ľadu. Arktický morský ľad sa podľa satelitných meraní z januára rozkladá na ploche 13,38 milióna kilometrov štvorcových. Viac ako polovica pokrývky nie je dnes hrubšia ako 1,5 metra. Vedci by svojou technológiou radi pridali ďalší meter ľadu. Bola by to výrazná zmena. „Silnejší ľad by znamenal aj dlhšie trvajúci ľad,“ vysvetľuje pre denník Guardian Steven Desch. „Týmto by sme výrazne znížili ubúdanie arktického ľadu v letných mesiacoch.“ Ľadu je dnes v arktickej oblasti najmenej za posledných 38 rokov. Navrhovaná metóda obnovy ľadu je mimoriadne zložitá a nákladná. Ak by sme chceli postrekovať len desať percent rozlohy Arktídy, potrebovali by sme približne desať miliónov vetrom poháňaných vodných púmp. Každá pumpa by mala veternú turbínu s lopatami s priemerom šesť metrov a s hmotnosťou štyritisíc kilogramov. Aby sa udržala nad vodou, musela by niesť plavák približne s rovnakou hmotnosťou. Na výrobu jednej pumpy by sme podľa návrhu výskumníkov potrebovali približne desaťtisíc kilogramov železa. Ak by sme chceli zmraziť celú Arktídu, len na výrobu púmp by sme potrebovali sto miliónov ton železa. Na porovnanie, USA ročne vyprodukuje 80 miliónov ton železa a svet asi 1,6 miliardy ton. Cena projektu by sa podľa odhadov vyšplhala na 500 miliárd amerických dolárov. „Čo sa týka ambícií a rozsahu, je projekt trochu šialený. No všetky možnosti, ktoré máme na stole, sú trochu šialené,“ dodáva Desch pre web CNN. „Súčasný stav je však na bode nula. To je rovnako šialené.“ Klimatické zmeny by chceli vedci zmierniť aj pomocou iných geoinžinierskych projektov. Niektoré tímy plánovali morský ľadovec vybieliť pomocou svetlých aerosólových častíc, ktoré by odrážali slnečné žiarenie. Iný plán chcel nad Arktídou rozptýliť umelé mraky a zabrániť tak prieniku tepla k povrchu. DOI: 10.1002/2016EF000410


Slovan dostal ďalší trest. Bez divákov bude hrať aj proti Wolverhamptonu

Trest pre Slovensko?

Trest pre Maďarsko

Trest pre Slovan

BRATISLAVA. Futbalisti ŠK Slovan Bratislava odohrajú aj druhý domáci zápas v K-skupine Európskej ligy proti Wolverhamptonom Wanderers (24. októbra) bez prítomnosti divákov. Klub navyše musí zaplatiť pokutu 50 000 eur. Európska futbalová únia (UEFA) potrestala úradujúceho slovenského majstra za xenofóbne správanie sa jeho fanúšikov v prvom dueli play off Európskej ligy s PAOK Solún (1:0). Vedenie klubu podalo voči tomuto verdiktu v stanovenej lehote odvolanie, informoval v piatok ŠK Slovan na svojom webe. UEFA potrestala Slovan za pokrik fanúšikov, ktorý smerovali v zápase s PAOK ku gréckym hráčom a priaznivcom. Podľa rozhodnutia UEFA je tento pokrik diskriminujúci voči Rómom a správanie fanúšikov bolo označené ako xenofóbne. Slovanisti teraz čakajú na rozhodnutie UEFA vo veci odvolania klubu. Vedenie ŠK Slovan takisto informovalo o rozhodnutí odvolacej komisie UEFA za správanie fanúšikov počas odvetného zápasu 1. predkola Ligy majstrov na ihrisku Sutjesky Nikšič a domáceho duelu 2. predkola Európskej ligy s KF Feronikeli. Odvolacia komisia zmenila rozhodnutie Kontrolného, etického a disciplinárneho orgánu UEFA (CEDB) v prospech slovenského šampióna. Pôvodne klub dostal trest odohrať dva domáce zápasy v pohárovej Európe bez divákov, pričom druhý bol podmienečný na jeden rok, navyše klub inkasoval pokutu vo výške 50 000 eur. Predstaviteľom Slovana sa podarilo v odvolaní zmeniť charakter trestu a zrušiť podmienku na druhý zápas. Klub dostal dištanc za rasistické prejavy v spomínaných zápasoch, špecifikoval ich na svojej webstránke. Slovan si odpykal tento trest vo štvrtkovom úvodnom dueli v K-skupine EL s tureckým Besiktasom Istanbul (4:2). Hľadisko na Tehelnom poli však nezívalo prázdnotou, slovanistom vytvorilo výbornú atmosféru asi 6000 detí zo škôl či futbalových klubov z celého Slovenska, keďže na základe pravidiel UEFA mohol klub na stretnutie za zatvorenými dverami pozvať na tribúny deti do 14 rokov. "Rozhodnutia o odohraní zápasov bez divákov nás netešia, ale prostredníctvom odvolaní sme vyvinuli maximálne úsilie na ich zmiernenie a zmenu, čo sa napokon v prvej veci vďaka kvalitnej práci nášho advokáta čiastočne podarilo. Akékoľvek konečné rozhodnutia o treste musíme však prijať ako fakt a ani klubu, fanúšikom a taktiež atmosfére v mužstve by nepomohli komentáre o tom, či je trest adekvátny alebo nie," uviedol klub vo svojom vyhlásení. "Musíme si uvedomiť, že v rámci UEFA sú akékoľvek rasistické, homofóbne či nenávistné prejavy najzávažnejším prečinom a sú veľmi tvrdo trestané. Takže ak sa zopakujú podobné prejavy, ktoré sme vyššie spomínali, opäť by sa stalo, že by sme v skupinovej fáze hrali zápasy bez divákov. Fanúšikov vyzývame, aby rešpektovali pravidlá UEFA a v prípade, že s nimi majú problém, aby nenavštevovali tieto zápasy, pretože klub i ostatní fanúšikovia na týchto jednotlivcov opäť kruto doplatia. Klub zároveň informuje, že v prípade, ak by sa akýkoľvek podobný prejav zopakoval, bude nekompromisne postupovať v rámci všetkých legislatívnych možností."


Do nemeckého parlamentu sa dostali aj extrémisti, sú tretí najsilnejší

Najsilnejšou politickou stranou v Nemecku zostane Kresťanskodemokratická únia.

BERLÍN. Víťazom nedeľňajších parlamentných volieb v Nemecku sa v súlade s očakávaniami stali s jasným náskokom kresťanskí demokrati z únie CDU/CSU. Spolu s doterajšími koaličnými partnermi, sociálnymi demokratmi z SPD, ktorí skončili druhí, však zaznamenali oproti predošlým voľbám výrazné straty. Do Spolkového snemu (Bundestag) sa po prvý raz dostala aj extrémistická Alternatíva pre Nemecko (AfD), a to hneď ako tretia najsilnejšia strana. Vyplýva to z oficiálnych výsledkov zverejnených v noci na pondelok po sčítaní hlasov zo všetkých 299 volebných obvodov v spolkovej republike. Najsilnejšou politickou silou v krajine zostane Kresťanskodemokratická únia (CDU) úradujúcej kancelárky Angely Merkelovej spoločne s jej sesterskou bavorskou stranou, Kresťanskosociálnou úniou (CSU). Spoločne získali 33,0 percenta hlasov, čo je jeden z ich najhorších povojnových výsledkov. Pred štyrmi rokmi dostali ešte 41,5 percenta hlasov. K víťazstvu Merkelovej zablahoželal francúzsky prezident Emmanuel Macron. "Telefonoval som Angele Merkelovej, aby som jej zagratuloval," napísal Macron v noci na pondelok na sociálnej sieti. "V našej spolupráci, ktorá je nenahraditeľná pre Európu a naše krajiny, budeme s odhodlaním pokračovať," citovala ho agentúra DPA. Opätovný volebný triumf šéfky nemeckých kresťanských demokratov ocenil aj izraelský premiér Benjamin Netanjahu. "Gratulácie pre Angelu Merkelovú, skutočnú priateľku Izraela, k jej opätovnému zvoleniu za kancelárku Nemecka," uviedol Netanjahu v noci na dnes rovnako na Twitteri. Sociálnodemokratická strana Nemecka (SPD) Merkelovej vyzývateľa Martina Schulza, ktorá doteraz vládla s konzervatívcami v tzv. veľkej koalícii, síce zostáva na druhom mieste, zisk 20,5 percenta hlasov je však jej historicky najhorší volebný výsledok. V roku 2013 mala 25,7 percenta hlasov. Predstavitelia SPD už krátko po zverejnení prognóz v nedeľu večer avizovali odchod do opozície. Súboj o tretie miesto zvládla s 12,6 percenta hlasov protiimigračne a euroskepticky zameraná AfD, ktorej prítomnosť v Bundestagu vyvoláva značné obavy na nemeckej politickej scéne i v širokej časti verejnosti. Šéfka francúzskeho krajne pravicového Národného frontu (FN) Marine Le Penová označila úspech AfD za "historický výsledok" a "nový symbol prebúdzania sa ľudí". Do parlamentu sa po štvorročnej absencii dostali znovu liberáli zo Slobodnej demokratickej strany (FDP), za ktorých hlasovalo 10,7 percenta zúčastnených voličov. Šesticu strán v Bundestagu v nadchádzajúcom volebnom období doplnia strany Ľavica so ziskom 9,2 percenta hlasov a Zelení, ktorí dostali 8,9 percenta hlasov. Na voľbách sa zúčastnilo približne 76 percent zo 61,5 milióna oprávnených voličov, čo je zreteľné zvýšenie v porovnaní s rokom 2013 (71,5 percenta). Rekordná bude aj veľkosť nového Bundestagu, ktorých bude mať približne 700 namiesto doterajších 631 členov. Počet poslancov Spolkového snemu je po každých voľbách rozdielny vzhľadom na volebný systém v krajine a existenciu tzv. prevísajúcich, resp. vyrovnávajúcich mandátov. Merkelovú po spolkových voľbách 2017 čaká štvrté funkčné obdobie v úrade kancelárky, no tiež komplikovaná tvorba nového kabinetu. Sama uviedla, že chce stabilnú, väčšinovú vládu a že jej konzervatívci koaličné rokovania "zvládnu". V situácii, keď všetky hlavné strany vylúčili spoluprácu s AfD a únia CDU/CSU nevstúpi do koalície s Ľavicou, sú tak matematicky možné dve politicky prijateľné vlády: pokračovanie veľkej koalície alebo spojenie Merkelovej bloku s FDP a zelenými. Druhá uvedená kombinácia je známa ako "jamajská" koalícia, pretože tradičné farby týchto strán (v poradí zmienených subjektov čierna, žltá a zelená) sa zhodujú s farbami jamajskej vlajky. Vo vládach niektorých spolkových krajín si ju s rôznymi výsledkami už vyskúšali, no na spolkovej úrovni ešte nie. Tvorba jamajskej koalície by bola zrejme časovo náročná. Slobodní demokrati, ktorí boli koaličnými partnermi Merkelovej v jej druhej vláde (2009-13) pred tým, ako pred štyrmi rokmi "vypadli" z parlamentu, a zelení sú tradičnými rivalmi. Po predošlých voľbách konzervatívci viedli prieskumné rozhovory o dvojstrannej koalícii aj so zelenými, k ničomu však nedospeli. Slabšie výsledky CDU/CSU tiež pravdepodobne v tomto bloku oživia vnútorný tlak na zaujatie tvrdších, konzervatívnejších postojov. Bavorský premiér a líder CSU Horst Seehofer viedol s Merkelovou spory okolo prílevu migrantov a po nedeľňajších voľbách vyhlásil, že výsledky si vyžadujú, aby konzervatívci uzavreli "otvorené krídlo napravo". AfD je po 60 rokoch prvou stranou stojacou v politickom spektre napravo od CDU/CSU, ktorá vstúpi do nemeckého parlamentu.


Na večierku v Salvádore zatkli štyroch vodcov gangu

Policajný zásah sa uskutočnil v meste Acajutla.

SAN SALVADOR. Na okázalom večierku na ranči v Salvádore zatkli štyroch lídrov gangu MS-13, známeho aj ako Mara Salvatrucha. Policajný zásah v meste Acajutla sa uskutočnil vo štvrtok v skorých ranných hodinách, keď bola zábava v plnom prúde.Podľa polície boli na večierku alkohol, množstvo jedla, drogy i prostitútky. V súvislosti s rôznymi obvineniami počas zásahu zadržali aj ďalšie zhruba dve desiatky prítomných. Nepadol pritom ani jeden výstrel.


Nad Slovenským krasom sa vyskytla supercelárna búrka

BRATISLAVA. Meteorológovia zo Slovenského hydrometeorologického ústavu (SHMÚ) v utorok zaznamenali viacero intenzívnych búrok, vrátane jednej supercelárnej nad Slovenským krasom. Informujú o tom na sociálnej sieti. Supercelárne búrky, ale aj rozsiahlejšie búrkové systémy sa podľa nich môžu vyskytovať aj v stredu (7. augusta), a to na celom Slovensku. "Dnes sme v okrese Rožňava zaznamenali intenzívne búrky, ktoré ojedinele priniesli až 30 milimetrov. Presúvali sa ďalej smerom na juhovýchod a na slovensko-maďarskom pohraničí sa z jednej z búrok sformovala supercela aj s ukážkovými črtami, ako je napríklad hákovité echo či WER," opisujú meteorológovia. Výstraha pred búrkami pre stred a východ Slovenska platí až do 20.00 h. V stredu sa búrky s krúpami môžu vyskytnúť na celom Slovensku. Meteorológovia varujú pred možným vzostupom hladín na malých vodných tokoch a zatopením pivníc, podchodov či podjazdov. Výstrahy platia od stredy 10.00 h. do štvrtka (8. 7.) 6.00 h. Pre juhozápad Slovenska zároveň meteorológovia vydali výstrahu pred horúčavami. V stredu poobede tam teplota môže dosiahnuť 33 stupňov Celzia.


Britskí ministri majú tajne rokovať o odklade brexitu

O odklade brexitu sa vyjadril kladne aj minister obchodu, ktorý ho v minulosti odmietal.

LONDÝN. Ministri britského kabinetu tajne diskutujú o plánoch na odklad vystúpenia Spojeného kráľovstva z Európskej únie o osem týždňov. Informovala o tom v utorok večer webová stránka denníka Daily Telegraph. Ministri chcú od EÚ, aby súhlasila s dvojmesačným odkladom brexitu, ak dohoda premiérky Theresy Mayovej o odchode z Únie prejde v parlamente a získa sa tak čas pre schválenie potrebnej legislatívy. Brexit by sa tak odložil z pôvodného 29. marca na 24. mája, uvádza agentúra DPA. Aj keď Mayová neustále hovorí o plánoch zabezpečiť brexit "načas", minister financií Philip Hammond a minister obchodu Liam Fox pripustili v nedávnej dobe odklad brexitu s cieľom finalizovať dohodu. Hammond povedal minulý týždeň pre televíznu stanicu ITV, že "ak dosiahneme dohodu a budeme potrebovať trochu viac času na prípravu všetkej legislatívy... všetci na oboch stranách k tomu rozumne pristúpia". Fox, ktorý sa v minulosti vyjadroval proti odkladu brexitu, minulý týždeň pripustil, že "krátky odklad" s cieľom pripraviť legislatívu potrebnú na imlepentovanie dohody bude prijateľný pre väčšinu poslancov. Mayová, ktorá dostala podporu od parlamentu na opätovné prerokovanie tzv. írskej poistky v dohode o brexite, by mala vystúpiť pred zákonodarcami 13. februára, keď sa očakáva druhé hlasovanie o dohode o vystúpení Británie z Únie. Parlament zamietol premiérkin pôvodný plán veľkou väčšinou 15. januára. Britská premiérka sa momentálne snaží presvedčiť EÚ, aby súhlasila s úpravami dohody, ktoré požadujú britskí poslanci, najmä čo sa týka spornej otázky budúceho režimu na hraniciach medzi Severným Írskom a Írskou republikou. V prípade nedohody hrozí neriadený brexit. Šéfka britskej vlády bude vo štvrtok v Bruseli rokovať s predsedom Európskej komisie Jeanom-Claudom Junckerom.


V škole v Nemecku zadržali mladíka s niekoľkými nožmi

Polícia konala po tom, ako sa niekto na internete vyhrážal, že v škole zabije niekoľko ľudí.

BERLÍN. Nemecká polícia zadržala 17-ročného študenta, ktorý mal pri sebe niekoľko nožov. Muži zákona v stredu ráno kontrolovali študentov prichádzajúcich do školy v meste Flensburg a zadržali tínedžera. Stalo sa tak po tom, ako sa niekto v utorok večer vyhrážal na internete, že v stredu zabije v škole niekoľko ľudí. Polícia na základe tipu podozrievala nemenovaného mladíka. Po tom, ako sa dostal do rúk polície, pokračovalo v škole bežné vyučovanie.


Americké médiá: Trump Saudskú Arábiu nezaradil k zakázaným krajinám, lebo tam podniká

Na zoznam zakázaných krajín Trump nedal štáty, odkiaľ pochádzali teroristi zodpovední za útoky z 11. septembra 2001.

WASHINGTON. Americký prezident Donald Trump zakázal vstup do USA občanom viacerých moslimských krajín a odôvodnil to bojom proti terorizmu. Na zoznam týchto krajín však nedal tie, odkiaľ pochádzali teroristi, ktorí spáchali útoky z 11. septembra 2001. Viaceré americké médiá si všimli, že Trump v týchto krajinách podniká. "Nariaďujem nové lustrovanie, aby sme udržali radikálnych islamských teroristov mimo Spojené štáty. Nechceme ich tu. Chceme sa ubezpečiť, že nepustíme do našej krajiny tie isté hrozby, s ktorými naši vojaci bojujú v zámorí," vyhlásil Trump po tom, ako na 120 dní pozastavil prijímanie utečencov a na 90 dní zakázal občanom siedmich krajín - Iránu, Iraku, Líbye, Somálska, Sudánu, Sýrie a Jemenu - vstup do Spojených štátov Americké médiá však pripomínajú, že tieto krajiny sú síce napojené na terorizmus, ale žiadny odtiaľ pochádzajúci extrémista nevykonal počas uplynulých 20 rokov v Spojených štátoch útok so smrtiacimi následkami. Zároveň uvádzajú, že Trump nemá v nijakej z týchto krajín obchodné záujmy. Naopak tie krajiny, z ktorých teroristi pochádzajú, na zozname nie sú. Trump zároveň v týchto krajinách podniká. Teroristi, ktorí spáchali útoky 11. septembra 2001, pochádzali zo Saudskej Arábie, Egypta, Libanonu a Spojených arabských emirátov. "Stavia nehnuteľnosti v Dubaji a založil firmy v Egypte a v Saudskej Arábii. V Spojených arabských emirátoch má napríklad luxusné golfové ihrisko," uviedla rozhlasová stanica NPR. "Z Trumpovho zákazu vstupu pre moslimov sú vyňaté krajiny napojené na jeho obchody," napísal denník New York Daily News. Túto skutočnosť si všimla aj televízna stanica Bloomberg. Denník Washington Post napísal, že "krajiny, v ktorých Trump podniká, nie sú zasiahnuté novými cestovnými obmedzeniami. Na zozname nie je niekoľko väčšinovo moslimských krajín, kde je aktívna Trump Organization a ktoré majú problémom s terorizmom. Trump teraz čelí otázkam o tom, či nové pravidlá navrhol aspoň čiastočne s ohľadom na vlastný biznis". "Človek by si myslel, že Egypt a Saudská Arábia, krajiny, z ktorých pochádzali takmer všetci únoscovia lietadiel z 11. septembra a v súčasnosti sú známe tým, že podporujú IS a iných teroristov, čo je prípad Saudskej Arábie, a čelia najmä pre vládne represie vážnym teroristickým útokom na vlastnej pôde, čo je prípad Egypta - budú zahrnuté v Trumpovej prekrútenej analýze potenciálnych zdrojov terorizmu. Ale nie, tieto krajiny boli ignorované. Konflikt záujmov? Nie, len náhoda," napísala Phyllis Bennisová z Inštitútu pre politické štúdie, autorka viacerých kníh a bývalá poradkyňa OSN pre Blízky východ. Podobne sa vyjadrili aj viacerí komentátori televízie CNN, ktorí zároveň pripomenuli, že na zozname krajín chýbajú aj Afganistan a Pakistan, odkiaľ pochádzali alebo na ktoré boli napojení strojcovia nedávnych útokov v amerických mestách San Bernardino a Orlando. Trumpovo nariadenie nespomína ani Turecko, ktoré v uplynulých mesiacoch zažilo niekoľko teroristických útokov a ministerstvo zahraničných vecí USA vydalo pre Američanov cestujúcich do Turecka bezpečnostné varovanie. Viaceré médiá spomenuli, že meno Donalda Trumpa sa vyníma na dvoch luxusných mrakodrapoch v Istanbule a nábytok s jeho značkou vyrába turecká firma. "Na zozname krajín je niečo chaotické. Nie sú na ňom Saudská Arábia a Egypt, odkiaľ pochádzajú zakladatelia al-Káidy a mnohých ďalších džihádistických skupín. Nie sú na ňom ani Pakistan a Afganistan, kde pretrvávajúci extrémizmus a desaťročia vojen vyprodukovali militantov, ktorí sa dostali aj do Spojených štátov. Zoznam sa nápadne vyhýba moslimským krajinám, kde má pán Trump veľké obchodné aktivity," píše denník The New York Times. Trumpovo rozhodnutie vyvolalo rozruch nielen v médiách. Federálna sudkyňa v New Yorku už pozastavila implementáciu zákazu vstupu pre tých, ktorí už sú na ceste alebo už doleteli do Spojených štátov a majú platné víza.


Slovenský Volkswagen nasadí 130 zamestnancov v maďarskom Audi

Zamestnanci nastúpia do závodu v Győri vo štvrtok.

BRATISLAVA. Volkswagen Slovakia (VW SK) vysiela do sesterského závodu Audi Hungaria v Győri od štvrtka 130 zamestnancov. Slovenskí zamestnanci budú vypomáhať kolegom v Győri vďaka spolupráci medzi sesterskými závodmi koncernu Volkswagen. "Vo VW SK máme skúsených a kvalifikovaných zamestnancov a aj v náročnejších časoch sa pre nich snažíme hľadať čo najsociálnejšie riešenia. Spolupráca medzi Volkswagen Slovakia a Audi Hungaria sa osvedčila už v minulosti. Teší ma, že tak, ako sme prijali v Bratislave ich zamestnancov, tak tentoraz nasadzujeme v maďarskom závode našich pracovníkov," uviedol Eric Reuting, člen predstavenstva pre personálnu oblasť vo VW SK. Zamestnanci z bratislavského závodu budú nasadení v zahraničí viac ako polroka. Počas tejto doby zostávajú zamestnancami VW SK so všetkými prislúchajúcimi benefitmi vrátane zmluvnej dopravy, ktorá bude premávať priamo do Audi Hungaria z troch spádových oblastí. V súvislosti s dočasným pridelením im budú vyplácané cestovné náhrady. K dispozícii budú mať tiež koordinátorov, ktorí im pomôžu s adaptáciou a zvládnutím prípadnej jazykovej bariéry.


Kuba bude mať nového prezidenta, klan Castrovcov po polstoročí končí

Budúceho prezidenta poznajú Kubánci aj ako dlhovlasého fanúšika The Beatles.

HAVANA. Kuba už od komunistickej revolúcie v roku 1959 nemala prezidenta, ktorý by sa nevolal Castro. Celých 51 rokov viedol túto komunistickú krajinu tou či onou formou Fidel Castro, a posledných desať rokov, od roku 2008, jeho brat Raúl Castro. Ten má dnes už 87 rokov a rozhodol sa opraty moci v krajine prenechať mladším. Na tohtotýždňovom zasadnutí kubánskeho parlamentu Raúl podľa dávnejšie zverejnených informácií ponúkne svoju prezidentskú funkciu a následne do nej bude zvolený 57-ročný politik Miguel Mario Díaz-Canel Bermúdez, skrátene Miguel Díaz-Canel, ktorý je od roku 2013 prvým viceprezidentom Kuby. Ako píše agentúra Associated Press, Díaz-Canel má síce honosne znejúcu funkciu v štátnom aparáte, v skutočnosti ho však väčšina Kubáncov až doteraz takmer neregistrovala a považovala ho len za jedného z plejády nudných radových politikov Komunistickej strany Kuby. Iný obrázok o ňom však ponúkajú obyvatelia jeho rodného mesta Santa Clara v centrálnej časti Kuby, ktorí ho poznajú ako dlhovlasého fanúšika The Beatles a neskôr lokálneho politika, ktorý sa snažil byť na rozdiel od väčšiny straníckych aparátčikov naozaj blízko k ľuďom a jeho dom bol 24 hodín denne prístupný návštevám občanov. Podľa svetových médií nie je jasné, nakoľko bude môcť budúci kubánsky prezident viesť krajinu podľa svojich zámerov a nakoľko bude len nastrčenou postavičkou, ktorá sa bude riadiť príkazmi Raúla Castra. Ten zostane naďalej, aj po tohtotýždňovom zasadnutí Národného zhromaždenia, na poste predsedu Komunistickej strany Kuby, čo je podľa niektorých pozorovateľov v skutočnosti pozícia ešte mocnejšia ako funkcia prezidenta. Kubánske médiá už v pondelok prekvapivo oznámili, že zasadnutie Národného zhromaždenia, na ktorom má dôjsť k mocenskej výmene medzi Castrom a Díazom-Canelom, sa začne už v stredu a nie až vo štvrtok, ako bolo pôvodne plánované. Dôvodom je podľa kubánskych médií snaha parlamentu čo najzodpovednejšie sa pripraviť na celý proces odstúpenia Castra a vymenovania Díaza-Canela. Rozdiel medzi bratmi Castrovcami na jednej strane a Díazom-Canelom na druhej demonštruje AP aj príkladom z nedávnych volieb v Santa Clare. Zatiaľ čo Castrovci chodili všade v kolóne štátnych limuzín a Kubánci pri každom ich verejnom vystúpení či len objavení sa na verejnosti povinne prepukali v nadšenie, budúci prezident Díaz-Canel prišiel do svojho volebného okrsku odvoliť pešo a postavil sa na koniec radu ľudí čakajúcich pred volebnou miestnosťou. Novinári z Díazovej-Canelovej minulosti vylovili aj ďalšie zaujímavé skutočnosti, napríklad ako - už ako vysokopostavený politik - často chodil do rockového klubu, ktorý mal blízko k LGBT komunite, a navyše tam brával aj svoje deti. To na konzervatívnej Kube nie je príliš obvyklé a zaváňa to náklonnosťou k "západnej kultúre" a protištátnou činnosťou. Podľa niektorých pozorovateľov sú však všetky informácie o Díazovej-Canelovej záľube v The Beatles či o tom, že jeho dvaja synovia sú známi rockoví muzikanti, len štátnou propagandou starostlivo povyberanými čriepkami z jeho života, ktoré majú u občanov navodiť dojem, že ide o netradičného politika, ktorý má blízko k ľuďom. V skutočnosti nie je núdza ani o informácie, ktoré, naopak, nasvedčujú tomu, že Díaz-Canel je obyčajným konformným politikom, ktorý nemá zámer a ani ambície akokoľvek sa odkláňať od kurzu vytýčeného v minulých desaťročiach bratmi Castrovcami. AP pripomína napríklad záznam vystúpenia Díaza-Canela na nedávnom zasadnutí Komunistickej strany Kuby, kde budúci kubánsky prezident hovorí o tom, ako treba obmedziť niektoré nezávislé médiá a veľvyslanectvá niektorých štátov EÚ na Kube označuje za "predsunuté hliadky zahraničnej podvratnej činnosti".


Štát mení cestovný poriadok, z Bratislavy do Košíc to bude trvať menej

Upravený cestovný poriadok začne platiť od nedele 11. júna.

BRATISLAVA. InterCity (IC) vlaky na severnej trase medzi Bratislavou a Košicami už nebudú zastavovať v Štrbe, čím sa ich prepravný čas zrýchli a na južnej trase z Bratislavy cez Zvolen pôjdu priame spoje až do Košíc. To sú niektoré zo zmien, ktoré prinesie do praxe upravený cestovný poriadok Železničnej spoločnosti Slovensko (ZSSK). Platiť začne od nedele 11. júna. Pre zrušenie zastavovania IC vlakov v stanici Štrba sa dopravca podľa riaditeľa úseku obchodu ZSSK Karola Martinčeka rozhodol po vyhodnotení tokov cestujúcich. "Nechceme škrtať zastávky, ale keď si pozrieme toky cestujúcich a vyhodnotíme ich, zvažujeme pre a proti a v tomto prípade vyšlo rozhodnutie tak, ako to vyšlo," konštatoval Martinček. Jazdné časy IC vlakov medzi Bratislavou a Košicami sa tak skrátia o 15 minút zo súčasných 5 hodín (h) a 11 minút na 4 h a 56 minút. Okrem IC vlaku 525 s novým odchodom z Bratislavy 17.45 h, ktorému sa skráti jazdný čas o 12 minút z 5 h a 17 minút na 5 h a 5 minút. Najrýchlejší pár IC vlakov však ostáva s nezmeneným prepravným časom 4 h a 42 minút. Práve o tento najrýchlejší spoj je podľa Martinčeka medzi IC vlakmi najväčší záujem cestujúcich. Spoločnosť preto avizovala, že chce pokračovať v skracovaní jazdnej doby IC spojov medzi Bratislavou a Košicami, a to na 4 h a 30 minút a výhľadovo do budúcnosti aj na kratšie. "Tie 4 hodiny a 30 minút nie je konečná méta, ale bude to závisieť od postupu rekonštrukcie hlavnej trate," uviedol generálny riaditeľ ZSSK Filip Hlubocký. Na južnej trase medzi Bratislavou a Košicami cez Zvolen je zase novinkou obnovenie priameho denného spojenia. Doteraz totiž jazdia všetky spoje z Bratislavy cez Zvolen priamo do Banskej Bystrice a cestujúci smerujúci do Košíc musia vo Zvolene prestúpiť. Od 11. júna však budú Bratislavu a Košice cez Zvolen spájať tri denné priame vlaky v smere do Košíc a štyri v smere do Bratislavy. Cestujúci na trase Bratislava - Banská Bystrica a späť tak budú na niektorých spojoch prestupovať vo Zvolene. Jazdný čas medzi Bratislavou a Banskou Bystricou však podľa dopravcu ostane 3 h a 24 minút aj pri nutnom prestupe. Od zmeny cestovného poriadku budú zároveň regionálne rýchliky na trase Košice - Poprad-Tatry zastavovať aj v železničnej stanici Krompachy. Dopravca súčasne od 11. júna rozšíri možnosť kúpy lístka cez SMS správy. Po novom bude možné kúpiť lístok takouto formou na všetky osobné vlaky, s výnimkou tatranských električiek a zubačiek, kde už podobný systém funguje. Cestujúci budú mať na výber 20-minútový alebo 60-minútový štandardný lístok, alebo 180-minútový lístok na bezplatnú prepravu.


Indiu zasiahol zosuv pôdy, zahynulo najmenej 45 ľudí

Masa skál a bahna strhla dva autobusy a ďalšie vozidlá.

NAÍ DILLÍ. Najmenej 45 mŕtvych si vyžiadala v nedeľu nehoda v severoindickom štáte Himáčalpradéš, kde zasiahol diaľnicu zosuv pôdy vyvolaný monzúnovými dažďami. Masa skál a bahna strhla v skorých ranných hodinách dva autobusy a ďalšie vozidlá na území hornatého okresu Mandi, informovala agentúra DPA s odvolaním sa vyjadrenia tamojších predstaviteľov. Záchranné zložky v spoupráci s armádou zatiaľ vyslobodili z vrakov telá 45 obetí, nevylučujú však, že celkove mohlo zahynúť až 50 ľudí. Po incidente hlásili taktiež päť zachránených osôb. Podľa údajov polície autobusy krátko pred nešťastím zastavili na diaľnici, aby sa cestujúci mohli občerstviť. Zosuv unášal vozidlá 800 metrov do rokliny, kde jedno z nich úplne pochoval. Do záchrannej operácie sa zapojilo viac ako 300 mužov. Indický premiér Naréndra Módí kondoloval pozostalým po obetiach prostredníctvom siete Twitter.


USA pripravujú skúšku protiraketového systému THAAD

Napätie na Kórejskom polostrove sa stupňuje.

WASHINGTON. Armáda spojených štátov chce v najbližších dňoch uskutočniť nový test svojho protiraketového systému THAAD, ktorý slúži k ochrane pred strelami krátkeho a stredného doletu. S odvolaním sa na nemenovaných amerických činiteľov o tom informovala agentúra Reuters. Skúška sa uskutoční v čase vyhroteného napätia na Kórejskom polostrove. KĽDR odmieta ustúpiť medzinárodnému tlaku, aby sa vzdala svojho raketového a jadrového programu. USA v reakcii na severokórejské zbrojenie rozmiestnili v Južnej Kórei systém THAAD, ktorý má Soul chrániť pred prípadným útokom zo strany KĽDR. Pchjongjang postup USA odsúdil. Rusko a Čína, ktoré patria k spojencom severokórejského režimu, vyzvali k upokojeniu situácie. Čínsky prezident Si Ťin-pching a jeho ruský kolega Vladimir Putin sa pri rokovaniach v Moskve zhodli na tom, že je potrebné zastaviť raketový aj jadrový program KĽDR. Zároveň však požadujú zastavenie inštalácie štítu THAAD u jej južného suseda i spoločné vojenské cvičenia Washingtonu a Soulu. Po týchto krokoch sa zúčastnené strany môžu podľa predstáv Moskvy a Pekingu stretnúť na spoločnom rokovaní.